|  |
| --- |
| **Budapest Főváros VII. kerület Erzsébetváros Önkormányzata**  Niedermüller Péterpolgármester |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. február 15 - ei

rendes ülésére

**Tárgy:**  Javaslat az elektromobilitás szolgáltatási díjak megemelésére Budapest Főváros VII. Kerület Erzsébetváros Önkormányzata tulajdonában lévő e-töltőkre vonatkozóan

**Készítette:**

Batóné Dr. Mácsai Gyöngyvér

Jegyzői iroda vezetője

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Képviselő-testület a 356/2016. (IX.12.) számú határozatával elvi egyetértését adta, hogy Budapest Főváros VII. kerület Erzsébetváros Önkormányzata induljon a 2016. augusztusban megjelent, a Nemzetgazdasági Minisztérium által közzétett „Jedlik Ányos Terv” alapján - GZR-T-Ö-2016 kódszámmal – elektromobilitási töltőinfrastruktúra kiépítésének támogatására kiírt „Elektromos töltőállomás alprogram a helyi önkormányzatok részére” című pályázaton. A Pénzügyi és Kerületfejlesztési Bizottság 991/2016. (11.14.) számú határozatával hozzájárulását adta a helyszínekhez kapcsolódó felújításokhoz, átalakításokhoz, és az ezekkel összefüggő munkálatok megvalósításához.

Az Önkormányzat a pályázaton 13.104.000,-Ft támogatást nyert el. A projekt teljes költsége a támogatási szerződés szerint 28.341.632,-Ft.

A forgalomtechnikai terveknek megfelelően az alábbi helyszíneken kerültek telepítésre elektromos töltőállomások:

1 db „A” típusú töltő: Bp. VII. Bajza u. 3. sz. előtti 2 db várakozóhelyen

1 db „A” típusú töltő: Bp. VII. Sajó u. 1. sz. előtti 2 db várakozóhelyen

1 db „A” típusú töltő: Bp. VII. Wesselényi u. 7. sz. előtti 2 db várakozóhelyen

1 db „A” típusú töltő: Bp. VII. Wesselényi u. 56. sz. előtti 2 db várakozóhelyen

1 db „C” típusú töltő: Bp. VII. Kertész u. 3. sz. előtti 5 db várakozóhelyen.

A létesítményeket az Önkormányzat köteles a projekt üzembe helyezését követő legalább 5 évig fenntartani és üzemeltetni.

Az elektromobilitás szolgáltatás egyes kérdéseiről szóló 243/2019. (X. 22.) Korm. rendelet (a továbbiakban: kormányrendelet) pontosan meghatározza az üzemeltető, valamint az elektromobilitás szolgáltató feladatait. E feladatokat 2023. június 30. napjáig az Emobility Solutions Kft. látja el a jelzett töltők esetében.

A kormányrendelet szerint az elektromobilitás szolgáltatás igénybevételét és a töltőhely szolgáltatás igénybevétele nélküli foglalására vonatkozó türelmi idő hosszát, valamint ezen időszak alatt fizetendő díjat a szolgáltató az általános szerződési feltételeiben (ÁSZF) jogosult meghatározni, amelyet a honlapján, valamint az applikációjában köteles közzétenni.

Tekintettel arra, hogy a töltőállomások fenntartása és üzemeltetése számottevő kiadással jár és a COVID19 veszélyhelyzet megszűnt, a Képviselő-testület 186/2022. (VII. 13.) döntése alapján 2022. augusztus 1. napjától az elektromobilitás szolgáltatás igénybevételéért díjat kell fizetni.

A Képviselő-testület 252/2022. (X. 19.) döntése alapján 2022. november 1. napjától a díjak változtak a villamos energia árának emelkedése miatt, így az aktuális díjak az alábbiak:

|  |  |
| --- | --- |
| Töltési szolgáltatás díja AC töltőpont esetén | bruttó 167 Ft/kWh |
| Töltési szolgáltatás díja DC töltőpont esetén | bruttó 190 Ft/kWh |
| Fizetős töltésenkénti egyszeri díj | bruttó 99 Ft |

2023. január 1. napjától az Önkormányzat részére 1 kwh villamos energia ára 196 Ft/kwh+Áfa, melyhez egyéb díjak (jövedéki adó, átviteli díj, elosztói forgalmi díj stb.) is kapcsolódnak.

A Képviselő-testület 542/2020. (VI.25.) határozatával elfogadott gazdasági program, fejlesztési terv az e-töltők kapcsán a következőket tartalmazza:

*„… Az elektromos autók tulajdonosaitól is elvárjuk, hogy megfizessék az elfogyasztott energia árát.”*

A jelenleg meghatározott elektromobilitás szolgáltatási díj alacsonyabb, mint az az érték, amelyet az Önkormányzatnak a villamos energiáért fizetnie kell.

Emiatt a díjak emelésére a következő javaslatot tesszük:

|  |  |
| --- | --- |
| Töltési szolgáltatás díja AC töltőpont esetén | bruttó 275 Ft/kWh |
| Töltési szolgáltatás díja DC töltőpont esetén | bruttó 310 Ft/kWh |
| Töltésenkénti egyszeri díj | bruttó 99 Ft |

Kérem a Tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (II.15.) határozata az elektromobilitás szolgáltatásról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. 2023. március 1. napjától a GZR-T-Ö-2016 kódszámú pályázati felhívásra benyújtott, GZR –T-Ö-2016-0067 azonosító számú projekt keretében kiépített alábbi,

- 1 db „A” típusú töltő: Bp. VII. Bajza u. 3. sz. előtti 2 db várakozóhelyen

- 1 db „A” típusú töltő: Bp. VII. Sajó u. 1. sz. előtti 2 db várakozóhelyen

- 1 db „A” típusú töltő: Bp. VII. Wesselényi u. 7. sz. előtti 2 db várakozóhelyen

- 1 db „A” típusú töltő: Bp. VII. Wesselényi u. 56. sz. előtti 2 db várakozóhelyen

- 1 db „C” típusú töltő: Bp. VII. Kertész u. 3. sz. előtti 5 db várakozóhelyen

kialakított töltőállomások kapcsán az elektromobilitás szolgáltatás ellenértékét az alábbiakban határozza meg:

|  |  |
| --- | --- |
| Töltési szolgáltatás díja AC töltőpont esetén | bruttó 275 Ft/kWh |
| Töltési szolgáltatás díja DC töltőpont esetén | bruttó 310 Ft/kWh |
| Töltésenkénti egyszeri díj | bruttó 99 Ft |

Elektromos töltőhely foglalásra vonatkozó türelmi idő nem kerül meghatározásra, illetve a jogosulatlan töltőhely foglalás esetén irányadó szabályozás sem, mivel a jelzett helyszínek közterületek, így a KRESZ szabályai érvényesek;

2. az Emobility Solutions Szolgáltató és Kereskedelmi Korlátolt Felelősségű Társasággal (székhelye: 1025 Budapest, Felső Zöldmáli út 3/B., cégjegyzékszáma: 01-09-188526, adószáma: 24906917-2-41, képviseli: Ungár János ügyvezető) (a továbbiakban: Szolgáltató) elektromobilitás szolgáltatói feladatok ellátása tárgyában 2023. június 30. napjáig kötött szerződés módosításra kerül az 1. pontnak megfelelően;

3. felkéri a Polgármestert a szerződés módosítás aláírására;

4. a Szolgáltatónak módosítania kell általános szerződési feltételeit (ÁSZF) az 1. pontban meghatározott díjtétekkel.

**Felelős:** Niedermüller Péter polgármester

**Határidő:** 2023. március 1.

Budapest, 2023. január 26.

Niedermüller Péter

polgármester

**Melléklet:**

A Képviselő-testület 252/2022. (X. 19.) határozata