|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. február 15-ei rendes ülésére**

|  |  |
| --- | --- |
| **Tárgy:** | Javaslat a Varázsdoboz Fejlesztő Központ és Játszóház további működtetésére vonatkozóan |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

**Tisztelt Képviselő-testület!**

Az elmúlt években a pandémia megnehezítette a Bischitz Johanna Integrált Humán Szolgáltató Központ (a továbbiakban: Humán Szolgáltató) által működtetett játszóház működését, azonban a Humán Szolgáltató javaslatára az Önkormányzat Képviselő-testülete 2022. július 13. napján döntött arról, hogy a Varázsdoboz Játszóház a szolgáltatási profil bővítésével indul újra 2022. szeptemberétől. A bővített szolgáltatással működő Varázsdoboz Fejlesztő Központ és Játszóház üzemeltetésére „kísérleti jelleggel”, 2023. március 31-ig biztosított forrást az Önkormányzat, a Humán Szolgáltató által elkészített költségvetés alapján. A Képviselő-testület 192/2022. (VII.13.) számú határozatával felkérte a Humán Szolgáltatót, hogy a 2023. februárjában tartandó testületi ülésre készítsen beszámolót a tervezett kiadások és bevételek, valamint a szolgáltatások igénybevételének megvalósulásáról, mely alapján dönteni szükséges az egység további működtetéséről.

A Humán Szolgáltató által megküldött beszámoló – mely jelen előterjesztés 1. számú mellékletét képezi – alapján a tervezett eszközök beszerzése, az épületgépészeti eljárások, vizsgálatok megtörténtek, így a Varázsdoboz Fejlesztő Központ és Játszóház megkezdte működését. A beszámoló tartalmazza az alábbi elemeket:

* személyi feltételek és kiadások, humánerőforrásra vonatkozó megállapítások, tervezett módosítások,
* dologi kiadások összegzése – tárgyi feltételek, beruházások, működtetés körében,
* tervezett költségvetés megvalósulása,
* szakmai tevékenység beszámolója,
* bevezetett új szolgáltatások kihasználtsági adatai.

A Humán Szolgáltató a további, 2023. március 31. napját követő működtetésre tett javaslat szerint a lakosság érdeklődésének mértéke lassan, de emelkedő tendenciát mutat az új szolgáltatások irányába, mely által a bevétel mértéke is lassú növekedésnek indult, azonban az előzetesen kalkulált tervezett bevételt nem közelíti meg (3.653.056,- Ft/hó).

A Humán Szolgáltató 2023-ban két új szolgáltatástípus bevezését tervezi, melyek nem járnak új státuszigénnyel, mert a meglévő munkavállalói létszám átstrukturálásával valósulna meg. A két új szolgáltatási elem megvalósításához kerülne sor logopédus és DSZIT-terapeuta (szenzoros integrációs terapeuta) felvételére. Az új szolgáltatások bevezetésének szükségességét a Humán Szolgáltató Igazgatója a lakosság igényeire és visszajelzéseire alapozza.

A Humán Szolgáltató által 2023. április 1-től december 31-ig tartó időszakra elkészített költségvetés tervezet alapján a Varázsdoboz Fejlesztő Központ és Játszóház működtetése 53.760.000,- Ft kiadással jár, Igazgató Asszony tájékoztatása alapján a rezsi költségek tekintetében becsült érték került meghatározásra. A térítési díjakból bevételi oldalon, az eredetihez képest jóval alacsonyabb összeggel, az előző időszakra tervezett 25.571.392,- Ft helyett jelenleg 9.741.510,- Ft összeggel kalkulált a Humán Szolgáltató. *(A költségvetés jelen előterjesztés 2. számú mellékletét képezi.)*

|  |  |  |
| --- | --- | --- |
| Eredetileg tervezett kiadások - 2022.08.01-2023.03.31. (8 hónap) | 2022.12.31-ig megvalósult kiadások (5 hónap) | 2023. évre módosított kiadások (9 hónap) |
| 46.648.982,- Ft | 30.084.424,- Ft | 53.760.000,- Ft |
| Eredetileg tervezett bevételek - 2022.08.01-2023.03.31. (8 hónap) | 2022.12.31-ig megvalósult bevételek (5 hónap) | Tervezett bevételek 2023. évben (9 hónap) |
| 25.571.392,- Ft | 1.436.140,- Ft | 9.741.510,- Ft |
| (3.653.056,- Ft/hó) |  | (1.082.390,- Ft/hó) |

A Képviselő-testület által létrehozott Döntéselőkészítő Tanács feladata, hogy a Humán Szolgáltató esetében új szolgáltatások bevezetésekor szakmai javaslataival segítse a Képviselő-testület döntésének meghozatalát. Ennek értelmében a 2023. január 23. napján tartott ülésén az alábbi határozatokat hozta a Varázsdoboz Fejlesztő Központ és Játszóház további működtetésével kapcsolatban:

*1/2023. (01.23.) DET Határozat:*

*A Döntéselőkészítő Tanács rendelkezésére bocsátott dokumentumok, valamint a Bischitz Johanna Integrált Humán Szolgáltató Központ (BJH) vezetésétől kapott szóbeli tájékoztatás alapján azt javasolja a Képviselő-testület számára, hogy a Varázsdoboz Játszóház működését 2023. december 31-ig hosszabbítsa meg azzal a feltétellel, hogy a működés az alaptevékenység rovására nem mehet. A DET vállalja, hogy két havonta beszámoltatja a Központ és BJH vezetését a forgalmi és bevételi adatok alakulásáról és erről tájékoztatja az Önkormányzat vezetését. (5 igen, 0 nem, 0 tartózkodás)*

*2/2023. (01.23.) DET Határozat:*

*A Döntéselőkészítő Tanács rendelkezésére bocsátott dokumentumok, valamint a Bischitz Johanna Integrált Humán Szolgáltató Központ vezetésétől kapott szóbeli tájékoztatás alapján azt javasolja a Képviselő-testület számára, hogy a jelenlegi forgalmi adatok ismeretében ne támogassa az előterjesztésben szereplő létszám bővítést, egyben kezdeményezze a BJH vezetésénél a Varázsdoboz Játszóház létszám és bérgazdálkodásának felülvizsgálatát annak érdekében, hogy a valós igényekhez igazodó számú és szakmai összetételű szakembergárdát foglalkoztasson a Központ működése során, kiemelten ügyelve a racionális gazdálkodás követelményére. (5 igen, 0 nem, 0 tartózkodás)*

*3/2023. (01.23.) DET Határozat:*

*A Döntéselőkészítő Tanács rendelkezésére bocsátott dokumentumok, valamint a Bischitz Johanna Integrált Humán Szolgáltató Központ vezetésétől kapott szóbeli tájékoztatás alapján azt javasolja a Képviselő-testület számára, kezdeményezze a BJH vezetésénél a Varázsdoboz Játszóház költségvetési tervének folyamatos aktualizálását oly módon, hogy a közüzemi díjakra meghatározott becsült értéket a beérkezett tényadatokkal korrigálja, így biztosítva valós képet a Központ gazdálkodásáról a Képviselő-testület számára. (5 igen, 0 nem, 0 tartózkodás)*

A Döntéselőkészítő Tanács fenti határozatainak alapján a Humán Szolgáltató Igazgatója megküldte állásfoglalását, mely szerint a Képviselő-testület 192/2022. (VII.13.) számú határozata alapján elkészített beszámolójában, a szolgáltatás határozatlan idejű működtetésének kezdeményezését visszavonja, a 2023. december 31-ig tartó hosszabbításra tett javaslatot elfogadja. Egyúttal kéri a Képviselő-testület hozzájárulását a két új szolgáltatástípus elindításához a fenti időszakra. *(Igazgató Asszony állásfoglalását jelen előterjesztés 3. számú mellékletét képezi.)*

A szakmai álláspontok figyelembevételével, Magyarország helyi önkormányzatairól szóló 2011. évi CLXXXIX. törvény 10. § (2) bekezdése szerinti önként vállalt feladatként javasolom a Varázsdoboz Fejlesztő Központ és Játszóház működésének meghosszabbítását 2023. december 31-ig, az Igazgató Asszony által javasolt két új szolgáltatás bevezetésével.

*„10. § (2) A helyi önkormányzat – a helyi képviselő-testület vagy a helyi népszavazás döntésével – önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az önként vállalt helyi közügyekben az önkormányzat mindent megtehet, ami jogszabállyal nem ellentétes. Az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását, finanszírozása a saját bevételek, vagy az erre a célra biztosított külön források terhére lehetséges.”*

***Kérem a Tisztelt Képviselő-testületet az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2023. (II.15.) határozata a Varázsdoboz Fejlesztő Központ és Játszóház további működtetésére vonatkozóan**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a Varázsdoboz Fejlesztő Központ és Játszóház működtetését határozott időtartamra, 2023. április 01. – 2023. december 31. napjáig tartó időszakra jóváhagyja.
2. a működtetéssel a Bischitz Johanna Integrált Humán Szolgáltató Központot bízza meg.
3. engedélyezi a Varázsdoboz Fejlesztő Központ és Játszóházban logopédus és DSZIT-terapeuta (szenzoros integrációs terapeuta) által nyújtott új szolgáltatások bevezetését.
4. a Varázsdoboz Fejlesztő Központ és Játszóház szolgáltatáshoz kapcsolódóan a működtetési költségek fedezetéül a Bischitz Johanna Integrált Humán Szolgáltató Központ számára 2023. április 1. napjától 2023. december 31. napjáig összesen 53.760.000,- Ft-ot, azaz ötvenhárommillió-hétszázhatvanezer forintot biztosít Budapest Főváros VII. Kerület Erzsébetváros Önkormányzata 2023. évi költségvetésében.
5. felkéri a Bischitz Johanna Integrált Humán Szolgáltató Központ igazgatóját, hogy a 2023. decemberében tartandó Képviselő-testületi ülésre készítsen pénzügyi és szakmai beszámolót a Varázsdoboz Fejlesztő Központ és Játszóház működéséről.

**Felelős**: 1-4. pont tekintetében Niedermüller Péter polgármester

5. pont tekintetében: Farkas Tünde igazgató

**Határidő**: azonnal

Budapest, 2023. január 31.

**Niedermüller Péter**

**polgármester**

Előterjesztés mellékletei:

sz. melléklet: Varázsdoboz Fejlesztő Központ és Játszóház beszámolója és kiegészítése

sz. melléklet: Varázsdoboz Fejlesztő Központ és Játszóház költségvetése

sz. melléklet: A Bischitz Johanna Integrált Humán Szolgáltató Központot igazgatójának állásfoglalása

sz. melléklet: Képviselő-testület 192/2022. (VII.13.) számú határozata