|  |
| --- |
| **Budapest Főváros VII. kerület Erzsébetváros Önkormányzata**  Niedermüller Péterpolgármester |

Iktatószám:

Napirendi pont: ….

Előterjesztve: Városüzemeltetési Bizottság

Pénzügyi és Kerületfejlesztési Bizottság

Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. február 15 - ei

rendes ülésére

**Tárgy:**  Budapest Főváros VII. kerület Erzsébetváros Önkormányzata Képviselő-testületének .../2023. (…) önkormányzati rendelete a Budapest Főváros VII. Kerület Erzsébetváros Önkormányzata 2023. évi költségvetéséről

**Készítette:**

Nemes Erzsébet

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (3) bekezdése alapján „A jegyző által … előkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybelépését követő negyvenötödik napig nyújtja be a Képviselő-testületnek”.

A fenti előírás alapján **Budapest Főváros VII. kerület Erzsébetváros Önkormányzata 2023. évi költségvetési rendelettervezetét** a következőkben terjesztem elő.

**I.**

**Az államháztartás önkormányzati alrendszere költségvetési tervezésének, gazdálkodásának jogszabályi alapjai**

A 2023. évi költségvetés tervezése a következő központi szabályok előírásain alapul:

* Magyarország 2023. évi központi költségvetéséről szóló 2022. évi XXV. törvény (továbbiakban: költségvetési törvény),
* 613/2022. (XII. 29.) Korm. rendelet a Magyarország 2023. évi központi költségvetésének a veszélyhelyzettel összefüggő eltérő szabályairól,
* az államháztartásról szóló 2011. évi CXCV. törvény (továbbiakban: Áht.),
* az államháztartásról szóló törvény végrehajtására kiadott 368/2011. (XII. 31.) kormányrendelet (továbbiakban: Ávr.),
* Magyarország gazdasági stabilitásáról szóló 2011. évi CXCIV. törvény (továbbiakban Gst.),
* az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) kormányrendelet,
* Magyarország helyi önkormányzatairól szóló 2011. évi CLXXXIX. törvény (továbbiakban: Mötv.),
* a fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény (továbbiakban: Fmt.),
* a számvitelről szóló 2000. évi C. törvény (továbbiakban: Sztv.) és az államháztartás számviteléről szóló 4/2013. (I. 11.) Kormányrendelet (továbbiakban: Áhsz.),
* a Pénzügyminisztérium kapcsolódó rendeletei, költségvetési tervezési utasítása, valamint

a tervezési munka során további, vonatkozó jogszabályok - az adótörvények, a helyi adókról szóló törvény, a közbeszerzésről szóló törvény, a végrehajtást szabályozó kormányrendeletek - előírásait és azok változásait, továbbá az Ukrajna területén fennálló fegyveres konfliktus és következményei okán 2022. november 1-jétől elrendelt veszélyhelyzettel összefüggésben kiadott jogszabályokat vettük figyelembe.

**II.**

**A 2023. évi költségvetési javaslat bevételi és kiadási főszámai,**

**az egyenleg bemutatása**

Budapest Főváros VII. kerület Erzsébetváros Önkormányzata 2023. évi javasolt költségvetési bevételi főösszege 24.746.506 ezer Ft, javasolt költségvetési kiadási főösszege 33.342.513 ezer Ft, a költségvetési egyenleg összege (-) 8.596.007 ezer Ft. Az önkormányzat irányítása alá tartozó intézmények és a Polgármesteri Hivatal javasolt finanszírozási előirányzata 8.670.928 ezer Ft.

A 2023. évi költségvetési rendelettervezet egyenlege tartalmát tekintve az Áht. 6. § (7) bekezdés a) pont aa), ab) és ac) alpontjai szerinti finanszírozási bevétel. A javaslat szerint a költségvetési maradvány tervezett összege 24.117 ezer Ft, valamint a lekötött bankbetétek visszavezetése 8.674.032 ezer Ft forrást biztosítanak részben megvalósítás alatt álló pályázatok, részben az áthúzódó és a 2023. évi működési és felhalmozási kiadások rendezéséhez.

**Erzsébetváros Önkormányzata 2023. évi költségvetési rendelettervezete a Mötv. 111. § (4) bekezdése szerinti működési hiányt nem tartalmaz.** **Erzsébetváros 2023. évi költségvetési javaslata hitel felvételével** **nem számol,** agazdálkodás végrehajtását saját forrásokból tervezi.

**III.**

**A fővárosi forrásmegosztásból való részesedés**

A Fővárosi Önkormányzat és a kerületi önkormányzatok között megosztandó bevételekből való részesedést, az eljárást és az arányokat az Fmt. szabályozza.

A Fővárosi Önkormányzatot és a kerületi önkormányzatokat osztottan megillető bevételek 2023. évi megosztásáról szóló fővárosi közgyűlési előterjesztés és rendelet-tervezet a vonatkozó jogszabályi előírás szerint a Fővárosi Önkormányzattól 2022. december 19-én érkezett meg Erzsébetváros Önkormányzatához. A Pénzügyi és Kerületfejlesztési Bizottság 2023. január 9-én véleményezte az előterjesztést. A 2/2023. (I. 09.) számú elfogadó határozatot az Fmt. 5. § (1) bekezdése szerinti 15 napos határidőn belül a Polgármester megküldte Budapest Főváros Főpolgármestere részére.

A Fővárosi Közgyűlés a tárgyévre vonatkozó forrásmegosztási rendeletét a tárgyév január 31-éig léptette hatályba.

* 1. **A törvényi szabályozás**

A Fővárosi Önkormányzat és a kerületi önkormányzatok közötti forrásmegosztást az Fmt. rendelkezései szabályozzák. A törvény meghatározza:

1. a forrásmegosztás rendszerébe tartozó valamennyi bevételt,
2. a megosztás alapját biztosító részesedési arányokat,
3. egyéb szabályokat.

A 2014. évi törvénymódosítás hatására a Fővárosi Önkormányzat által kivetett helyi adókból származó bevételen túl az ezekhez kapcsolódó bírságból és pótlékból beszedett bevételek is a megosztás részét képezik.

E mellett érvényesíti az azonos teherviselés elvét, azaz megosztja az adóbeszedés érdekében felmerülő költségeit is. Az adóbevétel eléréséhez szükséges kiadásokat a Fővárosi Önkormányzat 2023. évben mintegy 700.000 ezer Ft-tal tervezi, amelyből a megosztás elve alapján a kerületekhez tervez áthárítani 322.000 ezer Ft-ot (a kiadások 46 %-a).

A forrásmegosztási bevételek körébe tartozik az iparűzési adó és az idegenforgalmi adó. Az idegenforgalmi adó kerületi hatáskörben tartásáról döntött az I-XVI., a XIX. és a XXIII. kerületek önkormányzata. Ezzel szemben a fővárosi rendelet tervezet 2. számú melléklete alapján a Fővárosnak engedik át az adóbeszedés jogát a XVII-XVIII. és a XX-XXII. kerületek önkormányzatai.

A törvény alapján a megosztott bevételekből a Fővárosi Önkormányzat részesedése 54%, míg a kerületek részesedése 46%.

* 1. **A forrásmegosztás bevételei**

**A kerületi önkormányzatokat megillető, megosztandó bevételek összege az előző évhez képest 88.770,8 millió Ft-tal, 62,1%-kal nő.** A megosztható forrásokat jogcímenként és összegenként az alábbi, fővárosi előterjesztés szerinti táblázat adatai mutatják be:

**1. számú szövegközi táblázat (millió Ft-ban)**

|  |  |  |  |  |  |
| --- | --- | --- | --- | --- | --- |
| **Sor- szám** | **Megnevezés** | **2022.  (tervezett)** | **2023.  (tervezett)** | **Változás összege** | **Index (%) 2023/2022** |
| 1. | Idegenforgalmi adó | 8,0 | 15,6 | 7,6 | 195,0% |
| 2. | Iparűzési adó | 310 000,0 | 503 000,0 | 193 000,0 | 162,3% |
| 3. | Helyi adóhoz kapcsolódóan kiszabott pótlék és bírságbevételek | 1 200,0 | 1 400,0 | 200,0 | 116,7% |
|  | **Összesen (1+2+3)** | **311 208,0** | **504 415,6** | **193 207,6** | **162,1%** |
|  | *Ebből:* |  |  |  |  |
| 4. | Kerületi önkormányzatok | 142 938,4 | 231 709,2 | 88 770,8 | 162,1% |
| 5. | Fővárosi Önkormányzat | 168 269,6 | 272 706,4 | 104 436,8 | 162,1% |

* 1. **A kerületi önkormányzatokat megillető megosztható források**

A fővárosi rendelet-tervezet alapján 2023. évre a megosztott bevételekből a kerületi önkormányzatokat összesen 231.709.191ezer Ft, a Fővárosi Önkormányzatot 272.706.400 ezer Ft illeti meg. Az egyes kerületek részesedési arányait az Fmt. melléklete tartalmazza. Erzsébetváros Önkormányzata részesedési aránya 3,31902329 %.

* 1. **Erzsébetváros részesedése a fővárosi forrásmegosztásból**

A Fővárosi Közgyűlés előterjesztése alapján **Budapest Főváros VII. kerület Erzsébetváros Önkormányzatát** 2023. évben **7.690.243 ezer Ft megosztott forrás illeti meg**. A bevétel teljes egészében az iparűzési adóból és a kapcsolódó pótlék és bírság bevételekből származik. Az Önkormányzat költségvetési pozícióját a mindenkori iparűzési adóbevétel döntően befolyásolja.

**IV.**

**2023. évi javasolt költségvetési bevételek**

**Önkormányzati működési bevételek**

Az önkormányzat 2023. évi működési bevételek előirányzatát 4.694.236 ezer Ft-ban (index: 119,13%) tervezzük a következő jogcímek szerint:

1. Szolgáltatások ellenértéke 2.515.867 ezer Ft,
2. Közvetített szolgáltatások ellenértéke 183.044 ezer Ft,
3. Tulajdonosi bevételek 373.431 ezer Ft,
4. Ellátási díjak 248.060 ezer Ft,
5. Kiszámlázott általános forgalmi adó 804.585 ezer Ft,
6. Általános forgalmi adók visszatérítése 53.949 ezer Ft,
7. Egyéb működési bevételek 515.300 ezer Ft.

A tervezett működési bevételek 53,58 %-át képezi a szolgáltatások ellenértéke, amely az önkormányzati tulajdonú bérlakások és nem lakás céljára szolgáló helyiségek bérbeadásából, hasznosításából, közterületi parkolási bevételekből, e mellett hirdetési díjakból, üdülők hasznosításából, egyéb kisebb tételekből származik.

A közvetített szolgáltatások (továbbszámlázandó költségek) bevételei rovathoz tartozik a közétkeztetés intézmények közötti továbbszámlázása, a Budapest Főváros Kormányhivatal VII. Kerületi Hivatala felé érvényesítendő, továbbszámlázható rezsiköltségek bevétele és néhány kisebb tétel.

Tulajdonosi bevételek a Garay téri piac és a Klauzál téri Vásárcsarnok üzlethelyiségeinek bérbeadásából, parkolóhely megváltási díjból és közterülethasználati díjból származnak.

Az Áht. és az Áhsz. előírását követve, a megalapozott költségvetési tervezés és gazdálkodás érdekében a működési bevételek tervezésekor is érvényesült az óvatosság elve: az érvényes szerződések, az ismert, előírt, várható bevételek, továbbá a tapasztalt fizetési hajlandóság, az elmaradt bevételek végrehajtásából teljesíthető összegek figyelembe vételével történt az előirányzatok meghatározása.

**Budapest Főváros VII. kerület Erzsébetváros Önkormányzata irányítása alá tartozó költségvetési intézmények** 2023. évre javasolt működési bevételeinek költségvetési főösszege 590.538 ezer Ft, amely az előző évhez képest 109.410 ezer Ft-tal (22,74 %) magasabb.

1. Erzsébetváros Rendészeti Igazgatósága 2023. évi működési bevételek tervszáma 48.730 ezer Ft, megegyező a 2022. évi eredeti előirányzattal. Az intézmény működési bevétele többségében a kerékbilincselés, egyéb közvetített szolgáltatás bevételből származik.
2. A Bischitz Johanna Integrált Humán Szolgáltató Központ tervezett működési bevétele 523.934 ezer Ft, az elmúlt időszakhoz képest 106.779 ezer Ft-os (25,60 %) emelkedést mutat. Az ellátási díjak bevételi rovaton 230.186 ezer Ft-ot tervezett az intézmény. Ez az összeg 31.097 ezer Ft-tal (15,62 %-kal) magasabb az előző időszakhoz képest. A bevételek jövőbeni teljesülését az idősellátással összefüggő egyéb szolgáltatások, az iskolai oktatásban résztvevő, továbbá az óvodai nevelésben részesülő gyermekek élelmezés igénybevételének alakulása nagymértékben befolyásolja. A bölcsődei élelmezés a VII. kerületi állandó lakhellyel rendelkező családok részére továbbra is térítésmentes, itt bevételt csak a más kerületekből járó gyermekek után lehet tervezni, ami csekély mértékű. A köznevelési intézmények vásárolt élelmezés kiadásait a Bischitz Johanna Integrált Humán Szolgáltató Központ továbbszámlázza az óvodák felé, mely bevétel a közvetített szolgáltatások ellenértéke rovaton jelenik meg az intézmény költségvetésében.
3. A köznevelési intézmények működési bevételének tervezett előirányzata az önkormányzat irányítása alá tartozó hét óvoda esetében 15.243 ezer Ft-ról 17.874 ezer Ft-ra módosult (117,26 %).

|  |  |  |  |  |
| --- | --- | --- | --- | --- |
| **Címszám** | **Intézmény megnevezése** | **Ellátottak száma (fő)** | | |
| **2022. év** | **2023. év** | **Változás** |
| 2101-21 | Erzsébetvárosi Kópévár Óvoda | 108 | 130 | +22 |
| 2101-22 | Erzsébetvárosi Nefelejcs Óvoda | 92 | 82 | -10 |
| 2101-23 | Erzsébetvárosi Brunszvik Teréz Óvoda | 81 | 81 | 0 |
| 2101-24 | Erzsébetvárosi Bóbita Óvoda | 81 | 98 | +17 |
| 2101-25 | Erzsébetvárosi Magonc Óvoda | 132 | 128 | -4 |
| 2101-26 | Erzsébetvárosi Dob Óvoda | 87 | 85 | -2 |
| 2101-27 | Erzsébetvárosi Csicsergő Óvoda | 115 | 103 | -12 |
|  | **Összesen** | **696** | **707** | **+11** |

A táblázat adatai alapján az óvodai étkezésben résztvevők száma 11 fővel növekedett a 2022-es költségvetési évhez képest.

|  |  |  |  |  |
| --- | --- | --- | --- | --- |
| **Címszám** | **Intézmény megnevezése** | **100%-os térítési díjat fizetők száma (fő)** | | |
| **2022. év** | **2023. év** | **Változás** |
| 2101-21 | Erzsébetvárosi Kópévár Óvoda | 10 | 25 | +15 |
| 2101-22 | Erzsébetvárosi Nefelejcs Óvoda | 24 | 17 | -7 |
| 2101-23 | Erzsébetvárosi Brunszvik Teréz Óvoda | 48 | 45 | -3 |
| 2101-24 | Erzsébetvárosi Bóbita Óvoda | 9 | 10 | +1 |
| 2101-25 | Erzsébetvárosi Magonc Óvoda | 91 | 95 | +4 |
| 2101-26 | Erzsébetvárosi Dob Óvoda | 23 | 20 | -3 |
| 2101-27 | Erzsébetvárosi Csicsergő Óvoda | 42 | 24 | -18 |
|  | **Összesen** | **247** | **236** | **-11** |

A működési bevétel növekedését a térítési díjak – 2022. augusztustól hatályos - megemelése okozza. A gyermeklétszám növekedése és a 100%-os térítési díjat fizetők számának visszaesése a bevétel nagyságára minimális hatást gyakorol.

**Közhatalmi bevételek**

A közhatalmi bevételek javasolt előirányzata a 2022. évi 7.096.437 ezer Ft-ról 10.783.843 ezer Ft-ra nőtt (index:151,96 %). Ezen a jogcímen az alábbi bevételeket tervezzük:

1. a vagyoni típusú adók: ezen belül az építményadó és a telekadó,
2. a termékek és szolgáltatások adói (az értékesítési és forgalmi adók, egyéb áruhasználati adók): az iparűzési adó és az idegenforgalmi adó,
3. az egyéb közhatalmi bevételek.

a) A nyilvántartások alapján számított előírások, a becsült adózási hajlandóság és a behajtás várható eredménye határozza meg a tervezhető adóbevételek mértékét. Az építményadó várható teljesítését 2.000.000 ezer Ft-ban (111,11 %), a telekadót 20.000 ezer Ft-ban (166,66 %) tervezzük.

b) Az idegenforgalmi adóbevétel tendenciája - a koronavírus járvány mérséklődése következtében - ismét növekvő. A veszélyhelyzet fennállása és a magas energiaárak miatt az óvatos tervezési alapelv szem előtt tartásával az idegenforgalmi adó tervezett előirányzata 1.000.000 ezer Ft (index: 200,00 %).

A Fővárosi Önkormányzat által beszedésre kerülő, az Fmt. alapján az Önkormányzatot osztottan megillető helyi iparűzési adó tervezett bevételét a III. fejezet ismerteti.

1. Az egyéb közhatalmi bevételek között kell tervezni és elszámolni a felügyeleti díjat, a jegyzői hatáskörben megállapított eljárási bírságokat. A 2023. évre tervezett előirányzat 73.600 ezer Ft. Felügyeleti díjból 12.000 ezer Ft, közlekedési szabályszegési bírságból 50.000 ezer Ft bevételt várunk.

**Felhalmozási bevételek**

Ingatlanok, lakások, valamint nem lakáscélú helyiségek értékesítésének a 2023. évi tervszáma 5.500.000 ezer Ft (index: 151,99 %), mely összeg összhangban van az EVIN - Képviselő-testület által 2022. december 7-én elfogadott - 2023. évi üzleti tervével. A korábbi időszakban kedvezményesen, részletfizetéssel értékesített lakások törlesztő részleteiből 98.000 ezer Ft bevétellel számolunk.

**Önkormányzatok működési célú költségvetési támogatása**

A helyi önkormányzatok központi költségvetési támogatási rendszere a 2023. évben is az önkormányzati feladatellátáshoz igazodó, 2013-ban kialakított feladatalapú támogatási rendszerben történik.

A 2023. évi központi költségvetési törvény alapján Budapest Főváros VII. kerület Erzsébetváros Önkormányzata a helyi önkormányzatok működéséhez és ágazati feladatainak ellátásához mindösszesen 2.881.846 ezer Ft támogatásra jogosult. Az előző költségvetési évhez képest 342.108 ezer Ft-tal magasabb költségvetési támogatást biztosít a központi költségvetés. A növekedés fő oka az energiaáremelkedés ellentételezéseként kapott 300.346 ezer Ft, valamint a kulturális feladatok bérjellegű támogatására kapott 27.961 ezer Ft kiegészítő támogatás. E két új jogcímen felül a többi ellátandó feladat esetében a növekedés 13.801 ezer Ft.

Mivel a költségvetési törvényjavaslatot a kormány 2022. június 7-én nyújtotta be az országgyűlésnek, s július 27-én lett kihirdetve, a támogatás nem nyújt fedezetet sem az áremelkedésekre, sem a minimálbér és garantált bérminimum 2023. évre vonatkozó kötelező emelésére. Az energiaáremelkedés ellentételezéseként kapott összeg is csak részben fedezi a kiadások várható növekedését.

A 2021. évben bekövetkezett változás óta a szolidaritási hozzájárulás általános érvénnyel szolgálja a jövedelmi különbségek mérséklését. A 22.000 forint feletti egy lakosra jutó iparűzési adóerő-képességgel rendelkező önkormányzat az egy lakosra jutó iparűzési adóerő-képességétől függő mértékű szolidaritási hozzájárulást teljesít a központi költségvetésnek. A szolidaritási hozzájárulás alapja az önkormányzat iparűzési adóerő-képességet meghatározó adóalapja. A szolidaritási hozzájárulás 1.590.514 ezer Ft befizetési kötelezettséggel jár (ez 630.227 ezer Ft-tal meghaladja a 2022. évi összeget), teljesítése a nettó finanszírozás keretében történik.

Az összes állami támogatásból (2.881.846 ezer Ft) levonva a szolidaritási hozzájárulás összegét, megállapítható, hogy mindössze 1.291.332 ezer Ft állami támogatáshoz jut Erzsébetváros Önkormányzata.

A települési önkormányzatok működéséhez és ágazati feladataihoz kapcsolódó támogatásokra vonatkozó közös szabály, hogy az e jogcímeken nyújtott támogatások 2023. december 31-ig használhatók fel és elsősorban működési célokat szolgálnak. A támogatások felhalmozási bevételként eredeti előirányzatként akkor sem tervezhetők, ha valamely támogatás esetében az elszámolási szabályok lehetővé teszik a felhalmozási kiadások elszámolását, és a felhalmozási kiadások nem veszélyeztethetik a feladatokhoz kapcsolódó működtetési tevékenységeket, a feladat jogszabályokban rögzített paramétereknek megfelelő ellátásához szükséges működési kiadások teljesítését.

A központi költségvetési törvény 2. és 3. számú melléklete alapján a következő támogatási jogcímeken biztosított előirányzatokat tervezzük:

1. **A települési önkormányzatok működésének általános támogatása** 1.011.610 ezer Ft. Itt kell tervezni és elszámolni:
2. az önkormányzati hivatal működésének támogatását - az elismert hivatali létszám alapján – 554.752 ezer Ft-ban,
3. a zöldterület-gazdálkodás támogatását 5.426 ezer Ft-ban,
4. a közutak fenntartásának támogatását 13.315 ezer Ft-ban,
5. egyéb önkormányzati feladatok támogatását 137.771 ezer Ft-ban, továbbá
6. kiegészítő támogatásként: a 10 000 lakos feletti önkormányzatok energiaáremelkedés matti támogatását 300.346 ezer Ft-ban.
7. **A települési önkormányzatok egyes köznevelési feladatainak támogatása** 691.879 ezer Ft, amely az alábbi jogcímeken illeti meg az Önkormányzatot:
8. óvodaműködtetési támogatás 91.000 ezer Ft,
9. az óvodában foglalkoztatott pedagógusok átlagbéralapú támogatása 348.404 ezer Ft,
10. kiegészítő támogatás a pedagógusok és a pedagógus szakképzettséggel rendelkező segítők minősítéséből adódó többletkiadásokhoz 35.307 ezer Ft,
11. az óvodában foglalkoztatott pedagógusok nevelő munkáját közvetlenül segítők átlagbéralapú támogatása 217.168 ezer Ft.

Az előző költségvetési évhez viszonyítva 7.730 ezer Ft-tal csökkent a köznevelési támogatások összege.

1. **A települési önkormányzatok szociális, gyermekjóléti és gyermekétkeztetési feladatainak támogatása** 1.122.449 ezer Ft, a következő jogcímek szerint:
2. egyes szociális és gyermekjóléti feladatok támogatása 217.310 ezer Ft,
3. bölcsőde, mini bölcsőde támogatása 414.941 ezer Ft,
4. a települési önkormányzatok által biztosított egyes szociális szakosított ellátások, valamint a gyermekek átmeneti gondozásával kapcsolatos feladatok támogatása 198.292 ezer Ft,
5. a települési önkormányzatok gyermekétkeztetési feladatainak támogatása 265.435 ezer Ft, továbbá
6. kiegészítő támogatásként: az óvodai és iskolai szociális segítő tevékenység támogatása 26.471 ezer Ft.

A 2022. évi költségvetési évvel összehasonlítva 31.905 ezer Ft-tal több támogatást biztosít a központi költségvetés.

1. **A települési önkormányzatok kulturális feladatainak támogatása jogcímen**55.908 ezer Ft bevételt tervezünk.

27.947 ezer Ft támogatási összeget a kerület lakosságszámának és a támogatási jogcímhez kapcsolódó fajlagos összegnek a szorzata ad ki. Kerületünk lakosságszáma - az elmúlt évek tendenciáját követve - csökkenést mutat. A támogatás teljes összege a fővárosi kerületi önkormányzatok közművelődési feladatellátásának finanszírozását szolgálja.

2023. évtől a „települési önkormányzatok kulturális feladatainak bérjellegű támogatása” kiegészítő támogatást az önkormányzat a nettó finanszírozás keretében kapja, míg korábban ez a támogatás közvetlenül a közművelődési feladatokat ellátó ERöMŰVHÁZ Nonprofit Kft. számlájára folyt be. A támogatás összege 27.961 ezer Ft.

Az előterjesztés 2. számú melléklete részletesen bemutatja a központi támogatások jogcímeit és összegét.

**Egyéb működési célú támogatások bevételei államháztartáson belülről**

Az államháztartáson belülről származó egyéb működési célú támogatás 2023. évi javasolt előirányzata 561.574 ezer Ft (az előző időszak 186,12 %-a).

A bevételből 555.323 ezer Ft a Bischitz Johanna Integrált Humán Szolgáltató Központ és a Nemzeti Egészségbiztosítási Alapkezelő között megkötött szerződés alapján az egészségügyi ellátás, továbbá a házi szakápolás szolgáltatás feladatok ellátását biztosítja. Itt tervezzük a háziorvosi praxisok átvételének támogatását is 91.091 ezer Ft összegben.

Budapest Főváros Önkormányzatánál elnyert két TÉR-KÖZ Közösségi célú városrehabilitációs program pályázat elszámolása alapján összesen 6.251 ezer Ft támogatás beérkezése várható.

**Egyéb felhalmozási célú támogatások bevételei államháztartáson belülről**

Egyéb felhalmozási célú támogatások bevételei államháztartáson belülről jogcímen 60.985 ezer Ft bevételt tervezünk: Budapest Főváros Önkormányzatánál elnyert két TÉR-KÖZ Közösségi célú városrehabilitációs program pályázat elszámolása alapján 33.345 ezer Ft és 22.407 ezer Ft támogatás beérkezése várható, az Energiaközösség létrehozása és működtetése Erzsébetvárosban pályázat forrásaként 5.233 ezer Ft támogatást várunk.

A pályázati feladatok tervezett bevételi és kiadási előirányzatait az előterjesztés 4. számú melléklete részletesen bemutatja.

**Felhalmozási célú visszatérítendő támogatások, kölcsönök visszatérülése**

**államháztartáson kívülről**

E jogcímen a társasházak felújításához, gázvezeték felújításához, a társasházak teherhordó épületszerkezeteinek és épületgépészeti rendszereinek rendeltetését gátló javító munkáihoz, egyéb célokra nyújtott kölcsönök, továbbá a munkáltatói kölcsön törlesztéséből befolyó bevételek tervezett előirányzata 133.657 ezer Ft (index: 119,92 %).

A kölcsönök visszatérülését az előterjesztés 3. számú melléklete részletesen bemutatja.

**Finanszírozási bevételek**

A 2023. évi költségvetési rendelet-tervezetben 24.117 ezer Ft (index: 1,43 %) költségvetési maradvány, valamint 8.674.032 ezer Ft (index: 346,81 %) lekötött bankbetétek megszüntetéséből várható bevétel igénybevételét tervezzük, amely összegek fedezetül szolgálnak a 2022. évről áthúzódó kötelezettségek, a szolidaritási hozzájárulási adó és egyéb 2023. évi kiadások teljesítéséhez, pályázatok megvalósításához.

A költségvetési maradvány és a lekötött bankbetétek tervezett felhasználását a rendelet-tervezet 22. számú melléklete mutatja be.

**Központi, irányító szervi támogatás**

Az Önkormányzat által ellátott kötelező köznevelési, szociális, egészségügyi és egyéb feladatok, valamint a lakossági igények alapján, az állampolgárok magasabb színvonalon történő ellátását biztosító önként vállalt feladatok végrehajtása részben az önkormányzat irányítása alá tartozó intézményekben történik. Az irányító szervtől kapott működési költségvetési támogatás biztosítja az intézményrendszer működését, a szakmai tevékenységek finanszírozását.

Az Önkormányzat a költségvetési intézmények és a Polgármesteri Hivatal működtetéséhez, szakmai feladataihoz nyújt irányító szervi támogatást, amelynek javasolt előirányzata 2023. évben 8.670.928 ezer Ft (index: 127,99 %).

**V.**

**Erzsébetváros Önkormányzata**

**2023. évi javasolt kiadások**

**Működési kiadások**

* + - 1. **Budapest Főváros VII. kerület Erzsébetváros Önkormányzata irányítása alá tartozó költségvetési intézmények** 2023. évre javasolt működési kiadásainak költségvetési főösszege 6.588.462 ezer Ft, amely az előző évhez képest 1.577.464 ezer Ft-tal (31,48 %) magasabb.

A kiemelt előirányzati rovatokat vizsgálva növekedést **a személyi juttatások, a munkaadókat terhelő járulékok és a dologi kiadások rovaton is tervezünk.** A személyi juttatások esetében a változástdöntően a központi (minimálbér és garantált bérminimum emelése) és helyi bérintézkedések (cafeteria támogatás), az intézményi létszám bővítése, továbbá a soros előlépések tervbevétele okozzák.

A fentiek hatására az intézmények költségvetésében a személyi juttatások előirányzata 663.329 ezer Ft-tal (22,17 %) növekszik, így a tervezett összes kiadás 3.655.029 ezer Ft. A munkaadókat terhelő járulékok és szociális hozzájárulási adó jogcímen 504.556 ezer Ft kiadást tervezünk, ami 44.357 ezer Ft-tal (9,64 %) haladja meg az előző évi tervszámot.

Az intézmények 2023. évi **személyi juttatások, munkaadókat terhelő járulékok és szociális hozzájárulási adó** előirányzatainak kialakításánál a 2022. évi korrigált eredeti előirányzatból kiindulva az alábbi tényezőket tartalmazza a javasolt költségvetés:

* A Bischitz Johanna Integrált Humán Szolgáltató Központ 11 álláshellyel, a Nefelejcs óvoda létszáma 1 fő gyógypedagógus (logopédus) álláshellyel megemelésre került,
* a köznevelési intézmények esetében a pedagógusok kerületi minőségi bérpótléka 10.630 ezer Ft, az összeg tartalmazza a munkaadókat terhelő járulékok és szociális hozzájárulási adó összegét is,
* a korábbi évekhez hasonlóan az óvodák és a Bischitz Johanna Integrált Humán Szolgáltató Központ költségvetésében a közalkalmazottak részére havi 30.000 Ft/fő úgynevezett Erzsébetvárosi pótlékot is tartalmaz a javasolt előirányzat,
* a költségvetési törvény 63. § (2) bekezdése alapján járó 2%-os kereset-kiegészítés az előző évhez viszonyítva 716 ezer Ft-tal magasabb. A kereset-kiegészítés 27.507 ezer Ft összege a Bischitz Johanna Integrált Humán Szolgáltató Központ költségvetésében került megtervezésre,
* az intézmények vonatkozásában 2023. évben az elmúlt évhez viszonyítva a tervezett jubileumi jutalom összege - a munkaadókat terhelő járulékok és szociális hozzájárulási adó összegeit is figyelembe véve - 48.145 ezer Ft. A Bischitz Johanna Integrált Humán Szolgáltató Központ esetében 21.329 ezer Ft, a köznevelési intézményeknél 18.541 ezer Ft, az Erzsébetváros Rendészeti Igazgatóságánál 8.275 ezer Ft kifizetése várható,
* a köznevelési intézményekben dolgozók részére éves bruttó 130 ezer Ft/fő cafeteria juttatás kerül tervezésre, összesen 26.910 ezer Ft összegben,
* a Bischitz Johanna Integrált Humán Szolgáltató Központ költségvetésében a cafeteria juttatás az engedélyezett álláshely mértékéig évi bruttó 130 ezer Ft/fő összeghatárig került tervezésre. Ennek éves költsége 45.760 ezer Ft,
* Erzsébetváros Rendészeti Igazgatósága éjszakai munkavégzésre és céljuttatásra 45.000 ezer Ft kifizetését tervezi.

A **dologi kiadások** összege 2.423.877 ezer Ft, ez az összeg az előző évihez képest 875.778 ezer Ft-tal (56,57 %) magasabb. A növekedés elsősorban az energia árak jelentős mértékű emelkedéséből adódik. Az energia költségek előirányzata az intézményeknél összesen 779.822 ezer Ft-tal nő. Ez a dologi kiadások összes változásának 89,04 %-át teszi ki. Jelentős áremelkedés törént még 2022-ben az ellátottak étkeztetésének kiadása esetében is, itt a változás 2023. évi hatása 77.345 ezer Ft. Az egyéb dologi kiadások előirányzata 18.611 ezer Ft-tal nő, ami messze az infláció alatt marad.

Az ellátottak pénzbeli juttatása 5.000 ezer Ft előirányzatát az előző költségvetési évi teljesítése alapján tervezzük (index: 45,45 %).

**A Dologi kiadások** előirányzatainak kialakításánál az alábbi főbb tényezőket vettük figyelembe:

* az Önkormányzat irányítása alatt működő költségvetési intézmények esetében a foglalkoztatás-egészségügyi ellátás összege 7 ezer Ft/fő keretösszeggel számolva 4.555 ezer Ft,
* a vásárolt élelmezés, élelmiszer-beszerzés az előző költségvetési évhez viszonyítva mindösszesen 77.345 ezer Ft-tal emelkedik, összesen 661.519 ezer Ft. A vásárolt élelmezés beszerzési árainak 2022. évközi emelése okozza, hogy növekednek az élelmezéssel kapcsolatos kiadások,
* az óvodák költségvetésében többletigényként a dologi kiadások jogcímen 265.278 ezer Ft került megtervezésre, melyek között szerepel a gáz- és villamosenergia többletkiadás 193.775 ezer Ft, a tisztítószer beszerzés 9.493 ezer Ft, az épület karbantartás éves díja 21.232 ezer Ft, buszbérlés 8.400 ezer Ft, gyermekprogramok 4.260 ezer Ft, továbbképzések és szakmai előadások 5.200 ezer Ft, lomtalanítás 6.200 ezer Ft, fák metszése 2.500 Ft összegben,
* a Bischitz Johanna Integrált Humán Szolgáltató Központnál a dologi kiadások többletigény tervezett összege 589.793 ezer Ft. Ide sorolandó például a közműdíjak többletigénye 524.036 ezer Ft, a szociális taxi szolgáltatás rászorulók részére 6.900 ezer Ft, belső ellenőrzés 10.160 ezer Ft, irattározás 3.500 ezer Ft, marketing, weboldal fejlesztés, hirdetés 6.000 ezer Ft, álmennyezet áthelyezés 3.000 ezer Ft összegben,
* Erzsébetváros Rendészeti Igazgatósága dologi kiadásainak többletigény tervezett összege 78.750 ezer Ft, ebből villamosenergia szolgáltatás növekedés 62.011 ezer Ft, az üzemanyag költségkeret emelés 2.500 ezer Ft, fűtés társasházi szerződés alapján a Damjanich utca 4. szám alatt 3.000 ezer Ft és a Szászház utca 10-18. szám alatt 2.400 ezer Ft, gépjárművezetői képzés 2.000 ezer Ft összegben.

**Az önkormányzat irányítása alá tartozó intézmények dologi kiadásainak a fentiekben bemutatott változásait követően a 2023. évi javasolt előirányzata 2.423.877 ezer Ft (index: 156,57 %), ebből a közüzemi díjak keretösszege 924.368 ezer Ft (index: 644,22 %), a vásárolt élelmezés és az élelmezési nyersanyagok beszerzésének összege 661.519 ezer Ft (index: 113,24 %).**

* + - 1. A **Polgármesteri Hivatal** 2023. évi javasolt működési költségvetése 3.030.879 ezer Ft, az előző évhez viszonyítva 618.657 ezer Ft (25,65 %) növekedést mutat.

A költségvetésben tervezett létszám-előirányzat a tavalyival egyezően 195,0 fő. A személyi juttatások előirányzata a 2022. év végi bérfejlesztés következtében növekszik. A rendelettervezet a 2023. évben változatlanul 60.000 Ft illetményalappal számol.

A dologi kiadások előirányzatánál a növekedés összegéből 214.968 ezer Ft a közüzemi díjak áremelésének tervezett többletkiadása. A hivatal többi állandó feladatainak ellátására fordítható keretösszeg 67.165 ezer Ft-tal emelkedett.

A működési kiadásokon belül: a személyi juttatások előirányzata 1.965.222 ezer Ft, a munkaadókat terhelő járulékok és szociális hozzájárulási adó 267.813 ezer Ft, a dologi kiadások előirányzata 797.844 ezer Ft.

* + - 1. **Erzsébetváros Önkormányzata** 2023. évre javasolt dologi kiadások előirányzata 8.456.514 ezer Ft (index: 138,31 %), 2.342.277 ezer Ft-tal több a 2022. évinél.

**A kiemelt fontosságú területek közül a parkosítás feladatra** javasolt előirányzat 672.572 ezer Ft (index:232,68 %). A forrás biztosítja a zöldterületek ápolását, karbantartását, továbbá a kerület egészében - az arra alkalmas területeken - növényzet telepítését. 230.000 ezer Ft összegben tervezzük új fák ültetését.

**Nagy hangsúllyal szerepel a költségvetésben a környezet-egészségügyi feladat, vagyis a közterületek, az utcák, terek takarítási feladata.** A javasolt előirányzat 1.084.116 ezer Ft (index: 159,44 %), amely fedezetet nyújt a közterületek takarításán túl a mobil és közterületi illemhelyek üzemeltetéséhez, hulladékgyűjtő konténerek beszerzéséhez, graffiti mentesítéshez és a kutyafuttatók karbantartásához is.

**Vagyongazdálkodási és vagyonhasznosítási területen**

* lakások és helyiségek bérbeadásának, értékesítésének feladataira 678.792 ezer Ft-ot (index: 116,16 %),
* piacok üzemeltetésére 422.318 ezer Ft-ot (index: 185,63 %),
* önkormányzati épületek, lakások, helyiségek kezelésére, üzemeltetésére 890.694 ezer Ft-ot (index: 118,00 %),
* önkormányzati tulajdonú lakások és helyiségek közös költségére 1.001.000 ezer Ft-ot(index: 151,67 %) ,
* parkolás üzemeltetési feladatokra a rendszer működtetéséhez, valamint Budapest Főváros Önkormányzatával történő elszámoláshoz 1.430.653 ezer Ft-ot (index: 142,90 %) tervezünk.

Az önkormányzat elkötelezett a környezet- és természetvédelem területén. A **Környezet- és természetvédelmi feladatok** cím 2023. évi javasolt kiadási előirányzata 77.329 ezer Ft (index: 172,95%). Itt tervezzük többek között az elektromos töltőállomások üzemeltetését, veszélyes hulladékok gyűjtését, zöld rendezvények szervezését, környezeti nevelés programot, kerékpározás és közösségi autóhasználat népszerűsítését, szigetelési programot.

Erzsébetváros Önkormányzata továbbra is segíti **az óvodásokat és a közoktatási intézmények tanulóit.** Az óvodás- és iskoláskorú gyermekek részére óvodás- és tanszer csomagot, az óvodások részére ingyenes színházlátogatást biztosítunk. A Fővárosi Állat- és Növénykert belépőjegyeinek kedvezményes megvásárlásához 20.000 ezer Ft-tal kívánunk hozzájárulni.

A közművelődési feladatokat ellátó nonprofit gazdasági társaság működési kiadásaira, programok szervezésére 404.507 ezer Ft előirányzat szerepel a rendelettervezetben.

Erzsébetváros Önkormányzata az elmúlt évtizedek gyakorlata alapján az egyes szociális, gyermekvédelmi jellegű feladatok működtetését alapítványokkal, karitatív szervezetekkel megkötött ellátási szerződések alapján biztosítja. A 2023. évi feladatellátás érdekében 37.669 ezer Ft előirányzatot javasolunk:

* Golgota Keresztény Gyülekezet: nappali melegedő feladatok ellátása, továbbá a hideg időjárás miatt kialakult krízishelyzet kezelése,
* Küldetés Egyesület, fogyatékos személyek nappali ellátása,
* Menhely Alapítvány: utcai szociális munka, Úton program és Pályamódosító program,
* S.O.S. Krízis Alapítvány: krízisközpont szolgáltatás,
* Magyar Vöröskereszt: Családok Átmeneti Otthona,
* Lámpás’92 Közhasznú Alapítvány: Családok Átmeneti Otthona.

Különféle rendezvények lebonyolítására, stratégiai feladatokra, lakossági tájékoztatásra, társadalmi párbeszéd projektre 357.300 ezer Ft előirányzatot tartalmaz az előterjesztés.

Erzsébetváros Önkormányzata tradicionális önkormányzati feladatait tételesen a következő mellékletek mutatják be:

* a rendelettervezet 7. számú melléklete - Városüzemeltetési feladatok,
* a rendelettervezet 9. számú melléklete - Vagyongazdálkodási feladatok,
* a rendelettervezet 10. számú melléklete - Vagyonhasznosítási feladatok,
* a rendelettervezet 11. számú melléklete - Ellátottak pénzbeli juttatásai - szociális támogatások, ellátások,
* a rendelettervezet 12. számú melléklete - Oktatási, közművelődési és egyéb feladatok,
* a rendelettervezet 14. számú melléklete - Rendezvények, stratégiai feladatok.

**Egyéb működési célú támogatások államháztartáson kívülre,**

**működési célú visszatérítendő támogatások, kölcsönök nyújtása államháztartáson kívülre**

Az egyéb működési célú támogatások államháztartáson kívülre 2023. évi tervezett előirányzata 267.865 ezer Ft (index: 120,60 %). Itt tervezzük a társasházak növényesítési pályázata, a „Tiszta utca, rendes ház” pályázat és a növényesítési pályázat kiadásait 7.343 ezer Ft-ban. Az Erzsébetvárosi ifjú-, idős- és nagykorú polgár köszöntése címen tervezett kiadási előirányzat 40.000 ezer Ft, a kapcsolódó járulékok kiadása 13.216 ezer Ft. Különböző kulturális szervezetek és kulturális programok támogatására 114.000 ezer Ft kiadást tervezünk, ezen belül az Örkény István Színház támogatása 60.000 ezer Ft. Karitatív szervezetekkel megkötött ellátási szerződésekre és egyedi támogatásokra a 2023. évi feladatellátás érdekében 16.500 ezer Ft előirányzatot javasolunk.

Az oktatási, közművelődési és egyéb feladatok jogcímen tervezzük 10.210 ezer Ft összeggel a közművelődési és kulturális megállapodások kiadásait a Bihari János Kulturális Egyesület és a Bethlen téri Színház működési támogatása céljából. Iskolai alapítványok programtámogatásának pályázatára 15.000 ezer Ft-ot, felzárkóztató programra a kerületi általános iskolás gyermekek számára 8.000 ezer Ft-ot, civil közösségi központ működtetésére 3.500 ezer Ft-ot tervezünk felhasználni.

A kerületi sportfeladatok között 2.500 ezer Ft összegben szerepel a kerületi diáksport, 1.500 ezer Ft összegben a parasportolók, valamint 1.000 ezer Ft összegben a Baross Gábor Általános Iskola Tanulóiért Alapítvány támogatásának lehetősége.

2020. évben indult a Karinthy Frigyes Ösztöndíj, amelyre rendelet alapján a kerületben lakó középiskolás diákok nyújthatnak be pályázatot. A tervezett keretösszeg 11.000 ezer Ft.

2022-ben indult a fiatalok tanórán kívüli sport és művészeti foglalkozásainak támogatása 3.000 ezer Ft összeggel.

Az önkormányzat tulajdonában álló gazdasági társaságok részére az „Energiaközösség létrehozása és működtetése Erzsébetvárosban” pályázat működési célú feladatainak megvalósítása érdekében a Képviselő-testület 783/2021. (XII. 15.) számú határozata alapján 16.480 ezer Ft vissza nem térítendő támogatást, továbbá **9.940 ezer Ft visszatérítendő támogatást** tervezünk.

Az Akácfa Udvar Kft. működési kiadásainak biztosítására 6.997 ezer Ft előirányzat szerepel a rendelet tervezetben.

A egyéb működési célú támogatások államháztartáson kívülre kiadásokat a rendelettervezet 15. számú melléklete részletesen bemutatja.

A további működési támogatások előirányzatainak felhasználásáról a Képviselő-testület felhatalmazása alapján a Művelődési, Kulturális és Szociális Bizottság hozza meg a döntést. Így például civil szervezetek és egyházak támogatása, nemzetiségi önkormányzatok kulturális kerete, irodalmi ösztöndíj, egészségügyi alapellátás szolgáltatóinak rezsitámogatása, táboroztatás, valamint sajátos nevelési igényű, beilleszkedési, tanulási, magatartási zavarral küzdő gyermeket nevelő családok támogatása előirányzatai a „7302 Központilag kezelt közművelődési és egészségügyi pályázatok és feladatok” és a „7303 Központilag kezelt gyermekeket, családokat támogató pályázatok” céltartalék címen szerepelnek 51.100 ezer Ft összegben.

**Egyéb működési célú támogatások államháztartáson belülre**

A rendelettervezet az e rovaton elszámolandó 2023. évi feladatokra 74.000 ezer Ft (index: 123,33%) keretet tartalmaz:

1. Erzsébetváros Önkormányzata és a IX. kerületi Önkormányzat közötti szerződés alapján biztosítjuk a gyermekek átmeneti otthona feladat ellátását. A javasolt kiadási előirányzat 2.000 ezer Ft,
2. a Budapesti Rendőr-főkapitányság részére a térfigyelő-rendszer működtetésével, a járőrszolgálat biztosításával összefüggő támogatás összesen 70.500 ezer Ft,
3. a BURSA Hungarica Felsőoktatási Ösztöndíj támogatására 1.500 ezer Ft kiadással számolunk.

Az egyéb működési célú támogatások államháztartáson belülre kiadások tételes felsorolását a rendelettervezet 16. számú melléklete mutatja be.

**Egyéb felhalmozási célú támogatások államháztartáson kívülre,**

**felhalmozási célú visszatérítendő támogatások, kölcsönök nyújtása államháztartáson kívülre**

A társasházak részére nyújtandó felhalmozási célú visszatérítendő támogatások, kölcsönök nyújtása államháztartáson kívülre címeken javasolt előirányzat 246.496 ezer Ft. Ide tartoznak a 2020., 2021. és 2022. évek bizottsági döntései alapján nyújtandó általános felújítási, társasházak teherhordó épületszerkezeteinek és épületgépészeti rendszereinek rendeltetését gátló javító munkái, a gázvezeték felújítási munkák támogatásai, továbbá a lakosság részére nyújtandó nyílászáró pályázati támogatások, rendkívüli társasházi támogatások és a célbefizetések.

A társasházak részére nyújtandó felhalmozási célú visszatérítendő támogatások, kölcsönök nyújtása államháztartáson kívülre 246.496 ezer Ft-os előirányzatából a felhalmozási célú vissza nem térítendő támogatások összege 30.420 ezer Ft, az alábbi megbontás szerint:

1. nyílászáró-csere pályázati támogatás

magánszemélyek részére 2020. és 2022. év 10.815 ezer Ft,

1. társasházak teherhordó épületszerkezeteinek

és épületgépészeti rendszereinek rendeltetését

gátló javító munkái felújítási pályázata 2020-2021. év 11.117 ezer Ft,

1. társasházak felújítási pályázata 2022. év 6.016 ezer Ft,
2. rendkívüli társasházi támogatások 2.472 ezer Ft.

A felhalmozási célú visszatérítendő támogatások, kölcsönök nyújtása államháztartáson kívülre 2023. évi javasolt előirányzata 177.576 ezer Ft,

1. általános társasház felújítási pályázat 2021. év 31.433 ezer Ft,
2. általános társasház felújítási pályázat 2022. év 126.429 ezer Ft,
3. társasházak teherhordó épületszerkezeteinek és

épületgépészeti rendszereinek rendeltetését gátló

javító munkáinak felújítási pályázata 2020-2021. év 19.714 ezer Ft.

A Társasházak rendes gazdálkodási körét meghaladó kiadások (a közös tulajdonban lévő épület, épületrész bővítésével, átalakításával vagy közös tulajdonba kerülő új épület, épületrész, illetőleg épület-berendezés létesítésével járó kiadások), vagyis a célbefizetések teljesítéséhez szükséges fedezet 2023. évi javasolt előirányzata 38.500 ezer Ft.

Kapufigyelő rendszer kialakításának támogatására 714 ezer Ft-ot, fiatalok egyéni közlekedésének támogatására - kerékpár, roller beszerzés céljából - 1.250 ezer Ft-ot tervezünk.

A LIFE in Runoff pályázat keretében esővízgyújtő tartályokra pályázhatnak a kerületi társasházak, melynek keretösszege 6.264 ezer Ft.

A felsorolt jogcímeken túl, további 35.000 ezer Ft-ot tervezünk a dolgozói lakás vásárláshoz, építéshez támogatás és kölcsön nyújtása jogcímen.

Az önkormányzat tulajdonában álló gazdasági társaságok részére az „Energiaközösség létrehozása és működtetése Erzsébetvárosban” pályázat felhalmozási célú feladatainak megvalósítása érdekében a Képviselő-testület 783/2021. (XII. 15.) számú határozata alapján 46.338 ezer Ft vissza nem térítendő támogatást, továbbá 154.002 ezer Ft visszatérítendő támogatást tervezünk.

A rendelettervezet 17. számú melléklete feladatonként tartalmazza a javasolt előirányzatokat.

**Egyéb felhalmozási célú támogatások államháztartáson belülre**

Az egyéb felhalmozási célú támogatások államháztartáson belülre rovat javasolt előirányzata 1.000 ezer Ft, amely benyújtott igény alapján a Budapesti Rendőr-főkapitányság anyagi-technikai jellegű fejlesztéseihez biztosít támogatást.

A rendelettervezet 17. számú melléklete tartalmazza a javasolt előirányzatot.

**Ellátottak pénzbeli juttatásai**

Az Önkormányzat által folyósított szociális támogatások, ellátások 2023. évi tervezett előirányzata 190.090 ezer Ft (index: 148,39%). Ebből a rendszeres szociális pénzbeli ellátásokra 65.000 ezer Ft, az eseti pénzbeli szociális ellátásokra 125.090 ezer Ft keret áll rendelkezésre.

A Képviselő-testület az önkormányzat által nyújtott szociális támogatásokra vonatkozó szabályokat 2022-ben átfogóan módosította. A módosítás célja az volt, hogy az egyes támogatásokra vonatkozó jövedelemhatárok emelésével az elmúlt években a támogatási rendszerből csekély mértékű jövedelem emelkedésük miatt kiesett kérelmezők újra bekerülhessenek és segítséget kapjanak az alapvető létfenntartási gondjaik enyhítéséhez. A szabályozás összhangba került a gazdasági, társadalmi folyamatokkal, reagál a benyújtott kérelmekben megjelenő igényekre. Ezeknek megfelelően sor került néhány támogatási forma kivezetésére, összevonására, míg új segélyezési forma is megjelent.

Az ellátási rendszer átalakítását követően a Szoctv. 48. §-a alapján fizetendő köztemetés (tervezett kifizetés 25.990 ezer Ft) jogcímen kívül valamennyi ellátás az Önkormányzat helyi rendelete alapján, az abban meghatározott jogcímeken és feltételek fennállása esetén juttatható települési támogatás.

Változatlanul tervezzük a szünidei gyermekétkeztetést, a szünidei napközis tábort, a táborozási támogatást 16.500 ezer Ft, valamint a babaváró programot 3.000 ezer Ft összegben.

A jelzőrendszeres házi segítségnyújtás kiadása és bevétele a Bischitz Johanna Integrált Humán Szolgáltató Központ költségvetésében jelenik meg.

A szociális támogatások, különféle ellátások, egyéb szociális feladatok részletezését a rendelettervezet 11. számú melléklete mutatja be.

**Felújítások**

Erzsébetváros Önkormányzata felújítási feladatainak 2023. évi javasolt előirányzata 5.531.324 ezer Ft. Az előző évhez viszonyítva 83,83 %-kal növekszik az e feladatokra rendelkezésre álló keret. A tervezett felújítási kiadásokat a költségvetés kiadási főösszegéhez viszonyítva, az arány 13,13 %. A rendelet-tervezetben szerepeltetett feladatok megoszlása a következő:

1. költségvetési szervek felújítása 244.917 ezer Ft,
2. Polgármesteri Hivatal felújítása 51.000 ezer Ft,
3. önkormányzati felújítások 5.235.407 ezer Ft.
4. A költségvetési szervek felújításai:

A Bischitz Johanna Integrált Humán Szolgáltató Központnál:

* Peterdy u. 16. szám alatti idősotthonban mosoda teljes felújítása és a IV. emeleten elektromos hálózat felújítása,
* a Városligeti fasor 39-41. szám alatti bölcsődében személyzeti WC, öltöző, előtér felújítása,
* a Dob utca 23. szám alatti bölcsődében udvarrész felújítása és kültéri mosdó kialakítása,
* a Dob utca 27. szám alatti Játszóházban és a Lövölde tér 7. szám alatti Mozgáscentrumban a fűtésrendszer felújítása,
* a Lövölde tér 7. szám alatti Mozgáscentrumban légkezelő rendszer felújítása

mindösszesen 81.900 ezer Ft.

Az Erzsébetvárosi Nefelejcs Óvodában tetőterasz, szellőztető rendszer felújítása 32.000 ezer Ft, továbbá a 2022. évről áthúzódó felújítások 25.117 ezer Ft.

Az Erzsébetvárosi Bóbita Óvodában udvar teljeskörű felújítása 70.000 ezer Ft.

Az Erzsébetvárosi Magonc Óvodában első és hátsó udvar közötti szakasz rehabilitációja 2.800 ezer Ft.

Az Erzsébetvárosi Dob Óvodában padló és falburkolatok, bejárati kapu cseréje, irattár felújítása 31.000 ezer Ft.

Az Erzsébetvárosi Csicsergő Óvodában udvari gyermek vizesblokk felújítása 1.500 ezer Ft.

Erzsébetváros Rendészeti Igazgatóságánál ereszcsatorna felújítása 600 ezer Ft.

1. A Polgármesteri Hivatal felújítási előirányzata összesen 51.000 ezer Ft, ebből a legnagyobb tétel a szerver felújítás 15.000 ezer Ft-tal. A tervek között szerepel klímafelújítás, világításkorszerűsítés, tetőszerkezet javítás, lift korszerűsítés is.
2. Az Önkormányzati felújítási feladatok:

* 2022 októberében döntött a Képviselő-testület az Energiahatékonysági és Klímavédelmi Alap létrehozásáról 3.000.000 ezer Ft keretösszegben. Ennek részeként tervezzük 2023-ban megvalósítani
* önkormányzati tulajdonú társasházak, épületek energiahatékony felújítását 992.000 ezer Ft összegben,
* Damjanich utca 12. szám alatti ingatlan energetikai korszerűsítését 45.000 ezer Ft összegben,
* Dohány utca 90. szám alatti ingatlan energetikai korszerűsítését 11.500 ezer Ft összegben,
* Dohány utca 41. szám alatti ingatlan energetikai korszerűsítését 25.000 ezer Ft összegben,
* Wesselényi utca 57. szám alatti ingatlan energetikai korszerűsítését 11.500 ezer Ft összegben.
* a Klauzál téri közpark felújításának előirányzata 867.000 ezer Ft,
* a Healthy Streets projekt - utcamegújítások előirányzata 520.000 ezer Ft,
* 100%-ban önkormányzati tulajdonú lakóingatlanok komplex korszerűsítésének előirányzata 1.250.000 ezer Ft,
* önkormányzati tulajdonú lakóingatlanok rendeltetésszerű lakhatásra való alkalmassá tételének előirányzata 215.854 ezer Ft,
* Nefelejcs utca 63. szám alatti épület felújításának előirányzata 373.882 ezer Ft,
* önkormányzati tulajdonú ingatlanok, lakások felújítási előirányzata 500.000 ezer Ft,
* egyéb felújítások.

A felújítások tételes felsorolását a rendelettervezet 18. számú melléklete tartalmazza.

**Beruházások**

Erzsébetváros Önkormányzata 2023. évi javasolt beruházási előirányzata 1.173.263 ezer Ft, amely a költségvetés kiadási főösszegét tekintve, annak 2,79 %-a. Beruházási célok szerint csoportosítva, a következő feladatokat tervezzük:

1. intézményi beruházások 176.479 ezer Ft,
2. Polgármesteri Hivatal beruházásai 155.046 ezer Ft,
3. Önkormányzati beruházások 794.975 ezer Ft,
4. pályázatok beruházási feladatai 46.763 ezer Ft.
5. **Az intézményi beruházások** különféle berendezési tárgyak, informatikai eszközök, konyhatechniaki gépek, játékok, szolgálati gépjárművek, légkondicionáló berendezések, kazánok, forgalomcsillapításhoz szükséges ellenőrző rendszer, egyéb kis értékű tárgyi eszközök beszerzésére, pótlására, továbbá az épületekben kisebb fejlesztésekre vonatkoznak.

Az intézmények beruházási feladataira

* a Bischitz Johanna Integrált Humán Szolgáltató Központ 71.816 ezer Ft,
* az Erzsébetvárosi Kópévár Óvoda 23.121 ezer Ft,
* az Erzsébetvárosi Nefelejcs Óvoda 14.500 ezer Ft,
* az Erzsébetvárosi Bóbita Óvoda 3.899 ezer Ft,
* az Erzsébetvárosi Magonc Óvoda 6.762 ezer Ft,
* az Erzsébetvárosi Dob Óvoda 4.100 ezer Ft,
* az Erzsébetvárosi Csicsergő Óvoda 9.043 ezer Ft,
* az Erzsébetváros Rendészeti Igazgatósága 43.238 ezer Ft

előirányzat áll rendelkezésre.

1. **A Polgármesteri Hivatal beruházásai** között munkaállomások beszerzése, informatikai hálózatfejlesztés, ASP-vel kapcsolatos fejlesztés és GDPR adatvédelem, házasságkötő terem bútorbeszerzése, haszongépjármű beszerzése, licencek beszerzése, villámvédelmi rendszer kiépítése, telefonkészülékek, műszaki cikkek, ledes fényforrások beszerzési feladatai szerepelnek összesen 155.046 ezer Ft összegben.
2. **Az önkormányzati beruházások** 794.975 ezer Ft előirányzata az alábbi feladatokat tartalmazza:

* az Energiahatékonysági és Klímavédelmi Alap keretén belül zöldfelületek és parkok fejlesztésére 320.000 ezer Ft-ot, zöld-, klímabarát fejlesztésekre 100.000 ezer Ft-ot,
* környezet egészségügyi feladatokra összesen 255.037 ezer Ft-ot, ezen belül takarítógépek, szállítóeszközök, teherautók, szívó seprő takarítógép beszerzésére 180.945 ezer Ft-ot, a Murányi utca 3. szám alatt közművek kialakítására és fejlesztésre 12.700 ezer Ft-ot, magasnyomású mosó berendezésekre, hulladékgyűjtő eszközökre, kézi szerszámokra, oszlopos virágtartókra, planténerekre és egyéb beszerzésekre 61.392 ezer Ft-ot,
* mikromobilitási pontok kiépítésére 45.000 ezer Ft-ot, kizárólagos lakossági parkolóhelyek kialakítására 15.000 ezer Ft-ot,
* térfigyelő kamerarendszer fejlesztésére 49.438 ezer Ft-ot,
* egyéb feladatokra 10.500 ezer Ft-ot.

1. A **pályázatok** beruházási feladatai között szerepel:

* LIFE in Runoff című LIFE20 CCA/HU/001774 pályázat keretében esővízgyűjtő tartályok elhelyezése 33.840 ezer Ft,
* Energiaközösség létrehozása és működtetése Erzsébetvárosban (2020-3.1.4-ZFR-EKM) pályázat keretében Garay utca 5. szám alatt napelem 12.923 ezer Ft összegben.

A felújítások, beruházások tervezett feladatai az egyes áthúzódó tételeket is tartalmazzák.

A tervezett pályázati beruházásokat az előterjesztés VII. fejezete részletesen ismerteti. A beruházások tételes felsorolását a rendelettervezet 19. számú melléklete mutatja be.

**Az egyes felújítási és beruházási feladatok indítását megelőzően minden esetben szükséges vizsgálni, hogy az önkormányzat pénzügyi helyzete lehetővé teszi-e az adott feladat végrehajtását, az ütemterv szerinti időben a tervezett kifizetések teljesítését.** Amennyiben a tervezett bevételek - főleg az ingatlanok értékesítéséből tervezett 5.500.000 ezer Ft bevétel - teljesítése nem látszik teljes egészében végrehajthatónak, újra kell gondolni a felújítások, beruházások megvalósítását, azok időbeli ütemezését, következő évre vagy évekre történő halasztását.

**Irányító szervi támogatás folyósítása**

E jogcímen kell megtervezni a IV. fejezetben bemutatott, az önkormányzat irányítása alatt álló intézmények és a Polgármesteri Hivatal költségvetési támogatását, amely az intézményeknél bevételként, Erzsébetváros Önkormányzatánál kiadásként jelenik meg. A javasolt előirányzat 2023. évben 8.670.928 ezer Ft. A személyi juttatások és a munkaadókat terhelő járulékok és a szociális hozzájárulási adó finanszírozása - a költségvetési szerveknél elvégzett hóközi számfejtések kivételével - a Magyar Államkincstár közreműködésével a nettó finanszírozás rendszerében történik. A dologi kiadások finanszírozása ütemterv szerint havonta valósul meg. A felújítási, beruházási feladatok fedezetét változatlanul teljesítés-arányosan biztosítja az Önkormányzat.

**Tartalékok**

Az általános tartalék előirányzata 300.000 ezer Ft, amely vis maior esetén biztosít fedezetet. Felhasználására a rendelettervezet 12. § (2) bekezdése a polgármester részére javasol Képviselő-testületi felhatalmazást. Polgármesteri hatáskörbe tartoznak a rendelettervezet 12. § (3) bekezdése alapján a „7200” címen javasolt céljellegű előirányzatok: a működési előirányzat 1.499.488 ezer Ft, a felhalmozási előirányzat 2.869.288 ezer Ft. Itt tervezzük többek között a pályázati lehetőségek kihasználását biztosító önrészt 200.000 ezer Ft-ban, a rendkívüli önkormányzati kiadások keretét 527.086 ezer Ft-ban, a közösségi költségvetési keretet 60.000 ezer Ft-ban, a rendkívüli káresemények keretét 100.000 ezer Ft-ban, valamint a veszélyhelyzeti tartalékot 2.000.000 ezer Ft-ban.

A „7300 Bizottságokra átruházott felhasználási jogkörű céltartalékok” között szerepelnek azok a pályázati és egyéb támogatási előirányzatok, amelyek célja, rendeltetése már meghatározásra került, de a kedvezményezettek köre és az egyedi támogatások mértéke kizárólag a döntés, az eredményhirdetés után válik ismertté.

2023. évtől a társasházaknak lehetőségük nyílik energiahatékonysági és klímavédelmi célú fejlesztésekre is pályázni, mely pályázat éves keretösszege 600.000 ezer Ft. A céltartalék előirányzatok működési kerete 56.100 ezer Ft, a felhalmozási keret 917.000 ezer Ft.

A céltartalékok egy része felett a rendelkezés jogosultságát a Képviselő-testület a polgármesterre, illetve az átcsoportosítás tekintetében a javaslat tétel jogát a rendelet-tervezet 13. és 14. §-ai alapján a bizottságokra ruházza át. A tartalékok feletti rendelkezési jogot a rendelettervezet normaszövege részletesen tartalmazza.

A költségvetési rendelettervezet 20. számú melléklete tartalmazza a javasolt tartalék előirányzatokat.

**VI.**

**Erzsébetváros Önkormányzata előirányzat-felhasználási terve, a**

**többéves kihatással járó döntések, a közvetett támogatások, valamint**

**az Áht. 29/A. § szerinti keretszámok**

1) Az Áht. 24. § (4) bekezdés a) pontja alapján az Önkormányzat **2023. évi várható bevételi és kiadási előirányzatainak felhasználási tervét** a rendelettervezet 23. számú melléklete tartalmazza. A költségvetési rendelet-tervezet alapján a működési, felhalmozási és finanszírozási bevételekből fedezett önkormányzati feladatok ellátása folyamatosan, a teljes költségvetési évben biztosított.

2) Az Áht. 24. § (4) bekezdés b) pontja alapján be kell mutatni **az önkormányzat többéves kihatással járó döntései számszerűsítését évenkénti bontásban és összesítve.** Az adatokat a rendelettervezet 25. számú melléklete tartalmazza. Elkülönítve szerepel az Önkormányzat és intézményei, továbbá a Polgármesteri Hivatal kötelezettségvállalása.

3) Az Áht. 24. § (4) bekezdés c) pontja alapján kell bemutatni a **közvetett támogatásokat**. A jogszabályi előírásnak eleget téve, a közvetett támogatások a következők:

1. ellátottak térítési díja címen a bölcsődei ellátottak, a szociális étkeztetés és a házi segítségnyújtás ellátások önkormányzati döntésen alapuló kedvezményének hatását mutatjuk be,
2. a rendelettervezet 24. számú melléklet 4-5. sorai tartalmazzák az önkormányzat rendeletében biztosított helyi adó kedvezmények (garázs, gépjárműtároló és pinceszinten elhelyezkedő helyiségek) várható összegét,
3. a helyiségek hasznosításából származó bevételből nyújtott kedvezmény, mentesség az önkormányzat vonatkozó rendeleteiben meghatározott körben és mérték szerint vehető igénybe. A díjak beszedése, a kedvezmények alkalmazása az önkormányzati vagyon hasznosításával megbízott gazdasági társaságok feladata,

1. a rendelettervezet 24. számú melléklet 7-19. sorai mutatják be az egyéb kedvezmények között a térítésmentesen biztosított Erzsébetváros Újság, az elektromos töltőállomások használata, a szünidei napközis tábor kapcsán és egyéb programok szervezése, egyéb juttatások kapcsán nyújtott kedvezményeket.

4)Az Áht. 29/A. §-a szerint: „A helyi önkormányzat, a nemzetiségi önkormányzat és a társulás évente, legkésőbb a költségvetési rendelet, határozat elfogadásáig határozatban állapítja meg

1. a Gst. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és
2. a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek

a költségvetési évet követő három évre várható összegét.”

A Gst. fenti előírása és az Áht. 24. § (4) bekezdés d) pontjában foglaltak alapján az előterjesztés határozati javaslatának melléklete tartalmazza a szükséges adatokat. A melléklet alapján megállapítható, hogy Erzsébetváros Önkormányzatának a korábbi időszakban nem keletkezett hitel, kölcsön állománya, továbbá a 2023. évi költségvetésben sem tervezi hitel felvételét, így nem terheli adósságszolgálati kötelezettség.

**VII.**

**Tájékoztató Budapest Főváros VII. kerület Erzsébetváros Önkormányzata**

**2023. évi költségvetésében tervezett pályázatokról**

1. **Az Európai Unió és Magyarország költségvetése által társfinanszírozott, a Támogató által befejezetté nyilvánított projektek**
   1. **KEHOP-5.2.9 Pályázatos épületenergetikai felhívás a közép-magyarországi régió települési önkormányzatai számára**

**Épületenergetikai felújítások Budapest Főváros VII. ker. Erzsébetváros intézményein a KEHOP-5.2.9-16 pályázati konstrukció keretében (azonosítószáma: KEHOP-5.2.9-16-2016-00032)**

A Dózsa György út 46. szám alatti Bischitz Johanna Integrált Humán Szolgáltató Központ Idősek Bentlakásos Otthona és Átmeneti Gondozóháza és az Alsó erdősor utca 14-16. szám alatti Alsóerdősori Bárdos Lajos Általános Iskola és Gimnázium épületének épületenergetikai korszerűsítésére 166.215 ezer Ft vissza nem térítendő támogatást nyert el az Önkormányzat.

A Dózsa György úti épületen külső homlokzati hőszigetelés és a lapostetővel fedett épületrészek felújítása, az Alsó erdősori iskolaépületen külső homlokzati hőszigetelés, lapostető felújítása, valamint az utoljára elkészült épületrész tetőszerkezetének hőszigetelése, fedésének felújítása és a tetőablakok cseréje valósult meg, továbbá mind a két intézményen napelemes rendszer került kiépítésre.

A 200 millió  forintot meghaladó összköltségű projekt megvalósult, a záró kifizetési igénylés és záró beszámoló 2020. június 19. napján elfogadásra került.

A projekt megvalósítás befejezésétől számított 5 évig a támogatás visszafizetésének terhe mellett meg kell felelni az 1303/2013/EU Rendelet 71. Cikkében foglaltaknak.

A projekt második fenntartási évéhez kapcsolódó 2. számú fenntartási jelentés 2022. december 19. napján elfogadásra került a Program Irányító Hatóság részéről.

* 1. **Közép-Magyarországi Operatív Program Szociális alapszolgáltatások és gyermekjóléti alapellátások infrastrukturális fejlesztése (KMOP-4.5.2-11)**

**Esély a szülőknek, lehetőség a gyermekeknek (KMOP-4.5.2-11-2012-0034)**

A Nemzeti Fejlesztési Ügynökség által kiírt pályázat célja a gyermekek napközbeni ellátását szolgáló bölcsődék infrastrukturális feltételeinek javítása, a bölcsődei szolgáltatások fejlesztése és új férőhelyek létesítése.

A projekt tartalma a Városligeti fasor 39-41. szám alatti bölcsőde 25 %-os kapacitás bővítése és korszerűsítése, négy új munkatárs alkalmazásával. A földszinti terekre koncentráló átalakítás során a bölcsőde 377 négyzetméterrel növekedett, két csoportszobával, azaz egy teljes értékű gondozási-nevelési egységgel bővült.

Igényelt támogatás 150.000 ezer Ft, az önerő mértéke 16.667 ezer Ft, a projekt elszámolható összköltsége 166.667 ezer Ft volt.

A közbeszerzési eljárás alapján megkötött építési szerződésben a pályázatban vállalt kivitelezés költsége jelentősen meghaladta a projekt előkészítése során tervezett összeget. Erre tekintettel a támogatástartalom 15 %-os mértékű növelésére vonatkozóan támogatási szerződés módosítási kérelem került benyújtásra, melyre a 2007-2013 programozási időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának rendjéről szóló 4/2011. (I.28.) Korm. rendelet 61. és 61/A §-a alapján nyílt lehetőség. A támogató a támogatási szerződés módosítási kérelmet jóváhagyta, így a projekt elszámolható tervezett összköltsége 191.667 ezer Ft-ra, a támogatás összege 172.500 ezer Ft-ra emelkedett.

A projekt megvalósítási időszakának kezdő időpontja: 2013. október 17., a projekt fizikai befejezésének napja: 2014. június 14., a projekt megvalósulásának napja: 2014. július 11. volt. A projektet 5 éves fenntartási kötelezettség terheli, mely 2020. július 16. napjáig tartott. A záró fenntartási jelentés 2021. március 23. napján elfogadásra került a közreműködő szervezet által, azonban a projekt még nem került lezárásra.

1. **KEHOP-1.2.1. kódszámú „Helyi klímastratégiák kidolgozása, valamint klímatudatosságot erősítő szemléletformálás” (azonosítószáma: KEHOP-1.2.1-18-2019-00252)**

Erzsébetváros Önkormányzata a „Klímastratégia kidolgozása és klímatudatosságot erősítő szemléletformálás Erzsébetvárosban” című projektjére 20 millió Ft támogatást nyert a Környezeti és Energiahatékonysági Operatív Program keretén belül. A támogatás mértéke az elszámolható költség 100 %-a. A projekt megvalósítása 2020. július 7-én kezdődött és 2022. február 28-ig tartott. A projekt során elkészült a klímastratégia, létrejött a klímavédelmi meseösvény az Almássy téren és egy klímavédelmi installáció, elkészült a Klímabarát Erzsébetváros kiadvány és a klima.erzsebetvaros.hu aloldal, megvalósult számos szemléletformálási program. E feladatok elvégzésére felhasználásra került a teljes összeg, azaz 20.000 ezer Ft. A projekt beszámolója benyújtásra került, de még nem fogadták el.

1. **Megvalósítás alatt álló az Európai Unió és Magyarország költségvetése által társfinanszírozott projektek**
   1. **LIFE in Runoff  - LIFE 20CCA/HU/001774**

Erzsébetváros Önkormányzata egy - rajta kívül Budapest Főváros Önkormányzata, a XII. és XVIII. kerületi önkormányzatok, a Klímabarát Települések Szövetsége és a Trinity Enviro Kft. alkotta - konzorciummal sikeresen pályázott a „LIFE in Runoff” projekt megvalósítására. Az Önkormányzat a 2021. július 1-től 2025. június 30-ig tartó projekt keretében összesen 193.020,- EUR (kb. 69 millió Ft) értékben valósíthat meg feladatokat, aminek a 45%-a (kb. 31 millió Ft) az Önkormányzat önrésze. Ez az önrész azonban hazai állami források felhasználása révén jelentősen csökkenhet. A projekt célja a csapadékvíz visszatartását és felhasználását lehetővé tevő beruházások megvalósítása önkormányzati tulajdonban lévő épületeken, a lakosság ösztönzése a csapadékvíz felhasználására társasházak részére nyújtott támogatásokon keresztül, valamint egy olyan akcióterv kidolgozása, amely lehetővé teszi, hogy a jövőben a hirtelen lezúduló csapadékvíz minél kisebb károkat okozzon Erzsébetvárosban.

2023-ban az Önkormányzat feladatai a csapadékvíz visszatartását lehetővé tevő beruházások kivitelezése és a lakossági támogatási program megvalósítása, melyekre 48.256 ezer Ft kiadási előirányzatot tartalmaz a rendelet-tervezet.

* 1. **EUCF Energiahatékonysági beruházás finanszírozása energiamegtakarításon keresztül” (Financing energy efficient investments through energy saving)**

Erzsébetváros Önkormányzata 2021.12.17.-én pályázatot nyújtott be az European City Facility (EUCF) energiahatékonysági beruházási koncepció készítésével kapcsolatos felhívására. Kedvező elbírálás esetén az EUCF 60 000 EUR, azaz kb. 23.000 ezer Ft támogatást nyújt a beruházási koncepció kidolgozására a projekt elindulását követő egy évben. A támogatás intenzitása 100%, így a projekt megvalósításához önkormányzati forrás nem szükséges.

A projekt során kidolgozandó koncepció azt tenné lehetővé, hogy az energiahatékonysági beruházás költségeinek egy részét a lakosok a kisebb energiaszámlák révén képződő megtakarításaikból fedezzék. A beruházási koncepciót először a 100%-os önkormányzati tulajdonban lévő házak esetében lehetne tesztelni egy pilot projekt keretében. A beruházási koncepció megvalósítása a 100%-os önkormányzati tulajdonban lévő házak esetében igényel ugyan önkormányzati forrásokat, de a koncepció éppen azt teszi lehetővé, hogy a Klímavédelmi Akcióterv által egyébként is javasolt energiahatékonysági beruházások kisebb önkormányzati forrás felhasználásával valósuljanak meg.

2022. évben a támogató 42.000 EUR összegű előleget utalt 16 299 ezer Ft értékben a pályázati számlára. A fennmaradó 18.000 EUR folyósítása a projekt 2023. júniusi befejezését követően várható.

A projekt működési költségeinek kiadása 2023. évben 6.981 ezer Ft értékben került tervezésre.

2022. évben megtörtént az energetikai felmérés első része, és elkezdődött az adatgyűjtés, valamint a koncepcióval kapcsolatos egyeztetések. 2023-ban az energetikai felmérés és adatgyűjtés eredményeit felhasználásával elkészül a beruházási koncepció.

1. **Az Európai Unió költségvetése által finanszírozott, befejezett projektek**

**FoodWave - Klímabarát étkezés középiskolákban**

A FoodWave kezdeményezés pályázati felhívására fenntartható és klímatudatos élelmiszertermelés és -fogyasztás témakörben fiatalok szemléletformálását célzó projekt valósul meg. A pályázat 75% támogatást nyújt, maximum 3.750 EUR értékben.

Az elszámolás 2022. december 11-én összesen 5.000 EUR, a kiadások teljesítésének napi árfolyamaival számítva 2.105.283 Ft értékben került benyújtásra. 3.000 EUR támogatás 2022. évben 1.166 ezer Ft értékben érkezett be. A fennmaradó 750 EUR támogatás kb. 300 ezer Ft értékben az elszámolás elfogadása után 2023. évben kerül folyósításra.

A projekt során erzsébetvárosi középiskolákban tartottunk klímabarát étkezéssel kapcsolatos előadásokat, és az élelmiszerpazarlás csökkentését elősegítő módszereket népszerűsítettünk.

1. **Megvalósult hazai pályázatok**
2. **Budapest Főváros Önkormányzata Fővárosi Városrehabilitációs Keret 2016. évi pályázata**

**TÉR-KÖZ 2016 Budapest „B” program: Közösségi célú városrehabilitációs programok”**

**Erzsébetvárosi Kerületfejlesztési Pont kialakítása (Nagy Diófa utca 34.)**

A projekt keretében a Nagy Diófa utca 34. szám alatti, korábban kihasználatlan önkormányzati ingatlanból kerületfejlesztési pont kialakítása történt meg. A projektet a módosított támogatási szerződés szerint 2022. december 15. napjáig kellett megvalósítani, az elszámolás benyújtásra került 76.377.201 Ft összegben. A támogatás kifizetési igénylésében 24.704.417 Ft támogatás szerepel, mely összeg beérkezése az idén várható.

1. **Budapest Főváros Önkormányzata Fővárosi Városrehabilitációs Keret 2016. évi pályázata**

**TÉR-KÖZ 2016 Budapest „B” program: Közösségi célú városrehabilitációs programok”**

**Kisdiófa Közösségi Kert ökologikus szemléletű fejlesztése (Kis Diófa utca 4.).**

A projektet a módosított támogatási szerződés szerint 2022. december 15. napjáig kellett megvalósítani, az elszámolás benyújtásra került 72.045.635 Ft összegben. A támogatás kifizetési igénylésében 37.298.750 Ft igény szerepel, mely összeg beérkezése az idei évben várható.

1. **Megvalósult, fenntartási időszakban lévő hazai pályázatok**

**Nemzetgazdasági Minisztérium a „Jedlik Ányos Terv” alapján - GZR-T-Ö-2016 kódszámú az „Elektromos töltőállomás alprogram a helyi önkormányzatok részére”**

**(azonosítószáma: GZR-T-Ö-2016-0067)**

Az Önkormányzat esetében a pályázat keretében támogatással beszerezhető töltőállomások/berendezések számának maximuma 5 darab volt.

* Az Önkormányzat összesen 4 darab „A” típusú (normál) töltőberendezést (2 x 22 kW teljesítményű) és 1 darab „C” típusú (villám) töltőberendezést szerzett be az alábbi helyszíneken:
* 1 db „A” típusú töltő: Bajza utca 3. szám előtti várakozóhely területe
* 1 db „A” típusú töltő: Sajó utca 1. szám előtti várakozóhely területe
* 1 db „A” típusú töltő: Wesselényi utca 8. szám előtti várakozóhely területe
* 1 db „A” típusú töltő: Wesselényi utca 56. szám előtti várakozóhely területe
* 1 db „C” típusú töltő: Kertész utca 4. szám előtti várakozóhely területe.

A közel 40.000 ezer Ft összköltségű projekt támogatási szerződés szerinti összköltsége: 28.342 ezer Ft, melyből az elnyert támogatás összege 13.104 ezer Ft.

Az Önkormányzat 2018. május 7. napján bonyolítói szerződést kötött az Erzsébetvárosi Üzemeltetési és Ingatlanfejlesztési Korlátolt Felelősségű Társasággal az „elektromos töltőállomások létesítésének bonyolítói feladatainak elvégzésére” tárgyú munka teljes körű lebonyolítására.

A projekt megvalósult, az üzembe helyezés időpontja 2019. augusztus 14. napja volt.

A szakmai beszámoló és elszámolás, a 2019., 2020. és 2021. évre vonatkozó fenntartási jelentések benyújtásra kerültek, melyek elbírálása folyamatban van.

A fenntartási időszak a beruházás üzembe helyezésének napjával kezdődött és az üzembe helyezést követő 5 évig tart.

1. **Megvalósítás alatt álló hazai pályázatok**
2. **Energiaközösségek kialakítását és működését támogató mintaprojekt megvalósítása (2020-3.1.4-ZFR-EKM) – Energiaközösség létrehozása és működtetése Erzsébetvárosban**

Az EVIN Nonprofit Zrt. vezetésével az EVIN Nonprofit Zrt., a Budapest Főváros VII. kerület Erzsébetváros Önkormányzata, az Erzsébetvárosi Piacüzemeltetési Kft. és a DDRIÜ Dél-Dunántúli Regionális Innovációs Ügynökség Nonprofit Kft. által alkotott konzorcium sikeresen pályázott a Nemzeti Kutatási, Fejlesztési és Innovációs Hivatal (továbbiakban NKFIH) pályázatán az „Energiaközösség létrehozása és működtetése Erzsébetvárosban” című projekt megvalósítására. A projekt összköltségvetése 269.629.967,- Ft, melyből 65.924.981,- Ft az önrész. A 2021. április 1-től 2023. szeptember 30-ig tartó projekt során három önkormányzati épületen összesen 139 kWh kapacitású napelem, egy energiatároló, valamint elektromos autótöltő és hőszivattyú eszközök, továbbá az eszközök optimális használatát lehetővé tevő vezérlőrendszer kerülnek telepítésre. A projekt célja egy olyan energiaközösség kialakítása, amely elősegíti, hogy minél több erzsébetvárosi épület kapcsolódhasson be az energiatermelésbe úgy, hogy minél kevésbé terhelje meg a hálózatot.

Az Önkormányzat feladata 2023-ban egy napelemes rendszer kiépítése a Garay utca 5. szám alatti épületen. Erre a beruházásra a projekt költségvetéséből 12.923 ezer Ft fordítható. Támogatásként 5.815 ezer Ft-ot várunk, az Önkormányzat által vállalt önrész 7.108 ezer Ft.

1. **Elisabeth A-I-R Nemzetközi Műteremprogram**

Erzsébetváros Önkormányzata a Moholy-Nagy Egyetem fotográfia tanszékével közösen indított egy artist is residence programot a kerületben, amelyre 800.000 Ft támogatást nyert a Nemzeti Kulturális Alap pályázatán. A projekt keretében a MOME zsűrije által kiválasztott fotográfus egy hónapot tölt Erzsébetvárosban és urbanisztikai témában fotóz. Itt tartózkodása alatt a lakóknak lehetőségük van találkozni a művésszel (artist talk), valamint a MOME fotográfia szakos hallgatóinak szakmai workshopokon mutatja be művészetét. A rezidencia program alatt készült fotókból kiállítás nyílik a Klauzál6 Galériában. A pályázat megvalósítására 1.120 ezer Ft kiadást tervezünk.

Kérem a Tisztelt Képviselő-testülettől a 2023. évi költségvetés előterjesztésének megtárgyalását, és a rendelettervezet, valamint az alábbi határozati javaslat elfogadását.

**Hatásvizsgálat**

Budapest Főváros VII. Kerület Erzsébetváros Önkormányzata 2023. évi költségvetéséről szóló rendeletének várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

Az önkormányzat és a felügyelete alá tartozó intézmények feladatellátásának szabályozása, az éves gazdálkodás kereteinek meghatározása érdekében indokolt a rendelet megalkotása.

**2. A jogszabály környezeti és egészségi következményei**

A rendelet elfogadásának környezeti és egészségügyi következményei nincsenek.

**3. A jogszabály adminisztratív terheket befolyásoló hatásai**

A rendelet nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotására az államháztartásról szóló törvény rendelkezésének betartása érdekében van szükség.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet többlet személyi, szervezeti és tárgyi feltételt nem igényel.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ..…/2023. (II. 15.) határozata az Áht. 29/A. §-a valamint a Gst. 45. § (1) bekezdés a) pontja és a 8. § (2) bekezdése alapján a saját bevételekről és az adósságot keletkeztető ügyletekből eredő fizetési kötelezettségekről**

Budapest Főváros VII. kerület Erzsébetváros Önkormányzat Képviselő-testülete úgy dönt, hogy az Áht. 29/A. §-a, valamint a Gst. 45. § (1) bekezdés a) pontja és a 8. § (2) bekezdése alapján a saját bevételekről és az adósságot keletkeztető ügyletekből eredő fizetési kötelezettségekről a határozat melléklete szerinti kimutatást elfogadja.

**Felelős:** Niedermüller Péter polgármester

**Határidő:** azonnal

Budapest, 2023. február 8.

Niedermüller Péter

polgármester

Mellékletek:

- Előterjesztés mellékletei: 1 – 6. számú mellékletek

- Rendelet-tervezet és mellékletei (1 – 27. számú mellékletek)

- Határozati javaslat melléklete