**Budapest Főváros VII. kerület Erzsébetváros Önkormányzata Képviselő-testületének**

**…/2023. (…) önkormányzati rendelete**

**az államháztartáson kívülre nyújtott támogatások rendjéről szóló**

**15/2020. (IV.17.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 6. § a) pontjában és a 23. § (5) 13., 17. pontjában meghatározott feladatkörében eljárva a következőket rendeli el.

**1. §**

Budapest Főváros VII. kerület Erzsébetvárosi Önkormányzata Képviselő-testületének az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelete (a továbbiakban: Ör.) 5. §-a a következő (2a) bekezdéssel egészül ki:

„(2a) Az Önkormányzat a támogatási kérelmeket elektronikus pályázatkezelő rendszeren keresztül fogadja és kezeli.”

**2. §**

(1) Az Ör. 6. § (2) bekezdése helyébe a következő rendelkezés lép:

„(2) A támogatási kérelmet kizárólag a rendelet 2. és 8. melléklete szerinti adattartalommal lehet benyújtani.”

(2) Az Ör. 6. § (6) bekezdése helyébe a következő rendelkezés lép:

„(6) A pályázat hiányos benyújtása esetén a pályázót fel kell hívni, hogy a hiányt a felhívás kézbesítésétől számított *8 napon* belül pótolja. Hiánypótlásra egy alkalommal van lehetőség.”

**3. §**

Az Ör. 7. § (2) bekezdése helyébe a következő rendelkezés lép:

(2) A támogatási szerződés a döntéshozó engedélyével módosítható, ha a támogatott nem tudja teljesíteni a támogatási szerződésben vállalt kötelezettségét. A támogatási szerződés, *ideértve az elfogadott költségtervet is*, kizárólag a *támogatási szerződésben rögzített* támogatási időszak lejártát megelőzően, egy alkalommal módosítható. *A módosítási kérelem legkésőbb a támogatási időszak lejártát megelőző 30. napig nyújtható be. A határidő elmulasztása jogvesztő*.

**4. §**

Az Ör.

1. 6. § (3) bekezdés nyitó szövegrészében a „kérelemhez” szövegrész helyébe a „kérelem benyújtásakor” szöveg,
2. 6. § (3a) bekezdés nyitó szövegrészében a „kérelemhez” szövegrész helyébe a „kérelem benyújtásakor” szöveg

lép.

**5. §**

(1) Az Ör. 2. melléklete helyébe az 1. melléklet lép.

(2) Az Ör. 3. melléklete helyébe a 2. melléklet lép.

(3) Az Ör. 8. melléklete helyébe a 3. melléklet lép.

**6. §**

Ez a rendelet a kihirdetését követő napon lép hatályba és a kihirdetését követő második napon hatályát veszti.

|  |  |
| --- | --- |
| **Tóth László** | **Niedermüller Péter** |
| **jegyző** | **polgármester** |

**Záradék**

A rendelet kihirdetése 2023. február... napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

**Tóth László  
 jegyző**

**Általános indoklás**

Magyarország helyi önkormányzatairól szóló 2011. évi CLXXXIX. törvény (Mötv.) 23. § (5) bekezdésében meghatározott feladat alapján Budapest Főváros VII. kerület ErzsébetvárosÖnkormányzata célul tűzte ki az erzsébetvárosi civil-, és egyházi szervezetek társadalmi szerepvállalásának segítését, növelését, az önkormányzattal való partneri kapcsolat előmozdítását, melynek keretében támogatja az Önkormányzat közigazgatási területén működő, erzsébetvárosi civil szervezetek, erzsébetvárosi egyházi szervezetek programjait és működését. A rendelet módosítása a gyakorlati tapasztalatok figyelembevétele miatt vált indokolttá.

**Részletes indoklás**

1. §

Hivatkozik az elektronikus pályázatkezelő rendszer használatára.

2. §

Módosítja a támogatási kérelem tartalmára és a hiánypótlásra vonatkozó rendelkezéseket.

3. §

Kiegészíti a támogatási szerződés módosítására vonatkozó szabályokat.

4. §

Szövegcserés módosító rendelkezéseket tartalmaz a támogatási kérelem benyújtására vonatkozóan.

5. §

A rendelet mellékleteit módosítja.

6. §

Hatályba léptető rendelkezés.