|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2023. február 15-ei rendes ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. ( II.18.) önkormányzati rendeletének módosítására – a szociális vetítési alap fogalmának bevezetése miatti módosítások átvezetésére, a jövedelemhatárok változtatására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az Erzsébetváros Önkormányzata által nyújtott szociális támogatásokra vonatkozó szabályokat Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016 (II.18) önkormányzati rendelet (továbbiakban: Rendelet) rögzíti.

A Rendelet módosítása szükségessé vált, tekintettel arra, hogy 2022. november 30. napján hatályba lépett a Magyarország biztonságát szolgáló egyes törvények módosításáról szóló 2022. évi L. törvény, melyben többek között rendelkeztek a szociális igazgatásról és szociális ellátásokról szóló 1993. évi III. törvény módosításáról. A törvénymódosítás következtében a szociális ellátások és támogatások megállapítása vonatkozásában új viszonyítási alapként, az öregségi nyugdíjminimum fogalma helyett bevezetésre került a szociális vetítési alap fogalma.

A Magyarország 2023. évi központi költségvetésének a veszélyhelyzettel összefüggő eltérő szabályairól szóló 613/2022. (XII. 29.) Kormányrendelet 15. §-a alapján „a Kvtv. 71. §-ától eltérően 2023. évben a szociális vetítési alap összege havonta 28.500,- Ft”.

A Rendelet további módosítására ad okot a nyugellátások és egyes más ellátások 2023. január havi emeléséről szóló 506/2022. (XII.13.) Kormányrendelet 1. § (1) bekezdése, mely arról rendelkezik, hogy 15 százalékkal kell emelni 2023. január 1-jét megelőző időponttól megállapított 28 fajta pénzbeli ellátást. Az 506/2022. (XII.13.) Kormányrendeletben felsorolt ellátások között található többek között: öregségi nyugdíj, nyugdíjszerű ellátások, rehabilitációs, rokkantsági ellátás, járadék, fogyatékossági támogatás.

A Rendeletünkben szereplő jövedelemhatárok módosításának, emelésének ismételt célja, hogy a kerületben felépített támogatási rendszerből ügyfeleink ne eshessenek ki a fentiekben hivatkozott, 506/2022. (XII.13.) Kormányrendeletbe foglalt jövedelmek emelkedése miatt. Továbbá szükséges figyelembe venni, hogy a 15 százalékos emelés ellenére a létfenntartáshoz szükséges termékek, szolgáltatások ára továbbra is emelkedő tendenciát mutat.

Fentiekre tekintettel a Rendelet 9. § - 25. §-aiban feltüntetett szociális, pénzbeli támogatások vonatkozásában minden jövedelemhatár összege, továbbá a 46. § (2) - (3), illetve (6) - (7) bekezdéseiben a fellebbezési eljárásban figyelembe vehető minden méltányossági jövedelemhatár megközelítőleg (a kerekítés szabályait figyelembe véve) 15 százalékkal megemelésre kerülne.

**Hatásvizsgálat**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A Rendelet jelenlegi módosítása törvényi változás okán szükséges, továbbá a jövedelemhatárok emelésével megelőzhető az alacsony jövedelmű kerületi lakosok szociális védőhálóból való kiesése.

**2. A jogszabály környezeti és egészségi következményei**

A Rendelet végrehajtásának nincs a környezetre vagy az egészségre gyakorolt közvetlen hatása.

**3. A jogszabály adminisztratív terheket befolyásoló hatásai**

A Rendelet módosítása a támogatások igényléséhez benyújtandó kérelem nyomtatványok, és a határozat minták aktualizálása tekintetében jelenthet időszakos többletfeladatot.

**4. A jogszabály megalkotásának szükségessége, a jogalkotás elmaradásának várható következményei**

A jogalkotás szükségességét indokolja a szociális igazgatásról és a szociális ellátásokról szóló 1993. évi III. törvény módosítása, melyet az Önkormányzat nem hagyhat figyelmen kívül.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás előreláthatólag többlet pénzügyi forrást nem igényel.

***Kérem a Tisztelt Képviselő-testületet az előterjesztés megtárgyalására és a rendelettervezet elfogadására.***

Budapest, 2023. január 23.

**Niedermüller Péter**

**polgármester**

Melléklet:

- Rendelettervezet