|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. február 15 - ei

rendes ülésére

**Tárgy:**  Javaslat a „Fővárosi Szociális Közalapítvány – Fővárosi Szolidaritási Alap 2022” című FSZA 2022 hivatkozási számú pályázaton való indulásról

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Fővárosi Szociális Közalapítvány meghirdette az FSZA 2022 - Fővárosi Szolidaritási Alap 2022 pályázatát. A pályázat keretein belül az alábbi célokhoz kapcsólódó, azt előmozdító projekttel lehet pályázni:

* Lakhatási válsághelyzetek kezelése
* Akadálymentesítés
* Párkapcsolati és családon belüli erőszak megelőzése, az áldozatok védelme és támogatása
* Közösségi ellátások fejlesztése
* Fogyatékos, pszichiátriai vagy szenvedélybeteg személyek részére biztosított támogatott lakhatás szolgáltatás fejlesztése

A felsorolt tevékenységeket - az akadálymentesítés kivételével – Önkormányzatunk és Intézményei már most is biztosítják az erzsébetvárosi lakosok részére (családok átmeneti otthona, támogatott lakhatás), így Erzsébetváros Önkormányzata az akadálymentesítést előmozdító projekttel szándékozik indulni a pályázaton.

**Előzmények**

A Fővárosi Közgyűlés az 1749/2021. (XII.15.) számú határozattal döntött a Fővárosi Szolidaritási Alap létrehozásáról, és az 596/2022. (VI.29.) számú határozattal megállapította a Szolidaritási Alap terhére nyújtható forrást, a támogatás alapelveit, a támogatás célját és alapvető szabályait. A pályázat forrását Budapest Főváros Önkormányzata biztosítja.

A speciális igényű emberek (kerekesszéket használók, mozgássérültek, babakocsisok, idősek, mozgásukban korlátozottak, vakok, gyengénlátók, nagyothallók, siketek, kognitív zavarral élők) a társadalom 15%-át teszik ki, ez Magyarországon másfél millió állampolgárt jelent. Az akadálymentesség nem csupán az előbbi csoportok számára fontos: minden olyan ember érintetté válhat, aki átmenetileg vagy tartósan valamely képességében akadályozva van. Lehet szó baleset okozta átmeneti mozgásképesség változásról, de akár időskori mozgás, hallás és látás nehézségeiről is. Nekik és közösségüknek, családjuknak mind segít az akadálymentesség.

**A projekt céljai**

Egyenlő esélyű lakhatási hozzáférést kívánunk biztosítani Erzsébetvárosban a fővárosi fogyatékkal élők számára. A komplex akadálymentesítés elve alapján kiemelt figyelmet szeretnénk fordítani mind a környezeti, fizikai akadálymentesítés megcélzására, valamint a Bischitz Johanna Integrált Humán Szolgáltató Központ integrált szolgáltatásaival, a mentális, munkaerőpiaci, adósságkezelési segítség nyújtásra is.

**Partnerség**

A projekt vezetője Erzsébetváros Önkormányzata. A projekt szakmai tartalmát a Bischitz Johanna Humán Szolgáltató Központ biztosítja és a műszaki, illetve kivitelezési munkákat az EVIN Erzsébetvárosi Ingatlangazdálkodási Nonprofit Zrt. végzi.

A pályázati anyagot, szakmai beszámolót és a pénzügyi elszámolást az EVIN Erzsébetvárosi Nonprofit Zrt. készíti el a Bischitz Johanna Humán Szolgáltató Központ szakmai támogatásával.

**Ütemezési terv**

A pályázat benyújtásának határideje: 2023. február 28.

A projekt tervezett időtartama: 2023. április 1. – 2024. március 31. (12 hónap)

* Előkészítő akciók (szükség szerint beszerzés, közbeszerzés, engedélyek stb.): 1-3 hónap
* A tartalmi projektelemek megvalósítása: 6-8 hónap.
* Lakossági tájékoztatás, kommunikáció: folyamatosan.

A felhasználás – megvalósult tevékenységhez kapcsolódó, a támogatás terhére elszámolható költségek teljesítése – időszaka: 2023. április 1. – 2024. április 17.

A szakmai beszámoló és pénzügyi elszámolás benyújtásának határideje: 2024. április 30.

**Költségvetés**

A projekt tervezett összköltsége: 80m Ft. A projektet maximum 60%-ban (48m Ft) finanszírozza a Fővárosi Szociális Közalapítvány, a fennmaradó 40% (32m Ft) finanszírozása önerőből történik. A pályázat alapján nyújtott támogatás formája: vissza nem térítendő támogatás.

A pályázati projekt önrészének fedezetét az EVIN Erzsébetvárosi Ingatlangazdálkodási Nonprofit Zrt. az önkormányzat 2023. évi költségvetési rendeletének hatályba lépését követően a „6303 Önkormányzati felújítások” címen önkormányzati tulajdonú lakások felújítása előirányzat 300m Ft-os kerete biztosítaná.

**Elvárt eredmények**

* Önkormányzati tulajdonú bérlakások és lakóházak akadálymentesítése az akadálymentesített lakások mozgáskorlátozott és látássérült lakosok számára történő bérbeadása.

Fentiek alapján kérem a Tisztelt Képviselő-testületet az előterjesztés megtárgyalására, és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ……/2023. (II. 15.) határozata a „Fővárosi Szociális Közalapítvány – Fővárosi Szolidaritási Alap 2022” című FSZA 2022 hivatkozási számú pályázaton való indulásról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. Budapest Főváros VII. kerület Erzsébetváros Önkormányzata az FSZA 2022. számú Fővárosi Szociális Közalapítvány – Fővárosi Szolidaritási Alap 2022. évi pályázatán indulni kíván és ezzel egyidejűleg felkéri az EVIN Erzsébetvárosi Nonprofit Zrt.-t a pályázat előkészítésére és a projekt lebonyolítására.
2. az 1. pontban meghatározott pályázat önrészeként az Önkormányzat 2023. évi költségvetési rendeletének hatályba lépését követően a „6303 Önkormányzati felújítások” címen önkormányzati tulajdonú lakások felújítása előirányzat terhére 32.000 ezer Ft-ot biztosít.
3. felhatalmazza a Polgármestert, hogy a „FSZA 2022. Fővárosi Szociális Közalapítvány – Fővárosi Szolidaritási Alap 2022*”* című fővárosi pályázatban való részvételhez szükséges nyilatkozatokat megtegye és a pályázatot benyújtsa, a további szükséges intézkedéseket megtegye.
4. nyertes pályázat esetén felhatalmazza a Polgármestert, hogy a támogatói okirathoz, a támogatás felhasználásához, a szakmai és pénzügyi beszámolóhoz szükséges nyilatkozatokat megtegye, a támogatási szerződést megkösse.

**Felelős**: Niedermüller Péter polgármester

**Határidő**: 1-3. pont 2023. február 28.

4. pont: 2024. április 30.

Budapest, 2023. február 7.

Niedermüller Péter

polgármester

Melléklet: Pályázati felhívás