**Budapest Főváros VII. Kerület Erzsébetváros Önkormányzata Képviselő-testületének**

**…/2023. (….) önkormányzati rendelete**

**Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló** **11/2012. (III. 26.) önkormányzati rendelete módosításáról**

Budapest Főváros VII. kerület Erzsébetváros Önkormányzat Képviselő-testülete az Alaptörvény 32. cikk (2) bekezdésének felhatalmazása alapján, az Alaptörvény 32. cikk (1) bekezdésének e) pontjában meghatározott feladatának, a tulajdona tekintetében a tulajdonost megillető jogok gyakorlása érdekében a tulajdonában álló vagyonának megőrzése, védelme, a vagyonnal való felelős gazdálkodás követelményeinek biztosítása érdekében a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) rendelete módosításáról a következőket rendeli el:

**1. §**

1. Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) rendelet (a továbbiakban: Rendelet) 22. §-a a következő (4a) bekezdéssel egészül ki:

*„(4a) Az Önkormányzat tulajdonában lévő piacok vonatkozásában az Önkormányzat tulajdonában lévő piacokról szóló rendelet alapján üzemeltetőként eljáró kizárólagos önkormányzati tulajdonú gazdasági társaságként az Erzsébetvárosi Piacüzemeltetési Korlátolt Felelősségű Társaság a tulajdonosi jogok körében gyakorolja a piacokat érintő – ideértve a piacokon kialakított, önálló helyrajzi számmal rendelkező és nem rendelkező üzlet- és raktárhelyiségekre, valamint a piac egyes területeire vonatkozó bérleti, használati vagy egyéb jogviszonnyal összefüggő - hatósági eljárás(ok)ban a tulajdonost illető nyilatkozattételi jogot, továbbá a fenti jogviszonnyal összefüggő közigazgatási-, peres- és nemperes-, végrehajtási eljárás(ok)ban az (ügy)fél jogát, melynek célja az igényérvényesítés és követeléskezelés. A fent meghatározott eljárásokban az Erzsébetvárosi Piacüzemeltetési Korlátolt Felelősségű Társaság az Önkormányzat javára és nevében jár el a mindenkor hatályos feladatellátási szerződésben meghatározott tevékenységek tekintetében.”*

1. A Rendelet 22. § (5) bekezdése helyébe a következő rendelkezés lép:

*„(5) A (3)-(4)-(4a) bekezdésben meghatározott kizárólagos önkormányzati tulajdonú gazdasági társaság nyilatkozattételi és képviseleti jogainak gyakorlásáról – a jogok gyakorlásának megkezdésével egyidejűleg – írásban köteles tájékoztatni a polgármestert. A (3)-(4)-(4a) bekezdésben meghatározott eljárásokról a gazdasági társaság félévente köteles tájékoztatni a polgármestert.”*

**2. §**

Ez a rendelet a kihirdetését követő napon lép hatályba és a kihirdetését követő második napon hatályát veszti.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2023. ………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

Az önkormányzati vagyonnal kapcsolatos igényérvényesítés, követeléskezelés körében felmerült azon jogalkotási igény a piacok esetében is, miszerint a perbeli legitimáció, képviseleti jogosultság minden egyéb meghatalmazás nélkül a jogszabály erejénél fogva megilletné – az EVIN Erzsébetvárosi Ingatlangazdálkodási Nonprofit Zártkörűen Működő Részvénytársasághoz hasonlóan – a piacokat üzemeltető gazdasági társaságot is. Így az ismétlődően benyújtandó meghatalmazások helyett egyszerűbbé válhatna a hatósági eljárás(ok)ban az Önkormányzatot illető nyilatkozattételi joggyakorlás,továbbá a közigazgatási-, peres- és nemperes, végrehajtási eljárás(ok)ban minden további meghatalmazás nélkül az (ügy)fél jogát gyakorolhatja.

**Részletes indokolás**

1. **§**

Az piacok üzemeltetését végző gazdasági társaság a tulajdonosi jogok körében gyakorolja a piacok jogviszonyait érintő hatósági eljárás(ok)ban a tulajdonost illető nyilatkozattételi jogot, a közigazgatási-, peres- és nemperes-, végrehajtási eljárás(ok)ban az (ügy)fél jogát, melynek célja az igényérvényesítés és követeléskezelés. Továbbá eljárási részletszabályokat állapít meg.

1. **§**

A rendelet hatálybalépéséről rendelkezik.